Rapport Speċjali Nru 2/2011 “Segwitu tar-Rapport Speċjali Nru 1/2005 dwar il-ġestjoni tal-Uffiċċju Ewropew Kontra l-Frodi”





SOMMARJU EŻEKUTTIV I. L-Uffiċċju Ewropew ta’ Kontra l-Frodi (OLAF) huwa inkarigat biex jiġġieled kontra l-frodi u attivitajiet illegali oħra li huma ta’ detriment għall-baġit tal-UE. L-Uffiċċju, li jappartjeni lill-Kummissjoni iżda għandu awtonomija investigattiva, jimpjega madwar 500 persunal, u n-nefqa annwali tammonta għal madwar EUR 50 miljun. Fl-2005 r-Rapport Speċjali Nru 1/2005 tal-Qorti tal-Awdituri dwar il-ġestjoni tal-OLAF identifika dgħufijiet fil-ġestjoni ta’ investigazzjonijiet u għamel 17-il rakkomandazzjoni biex jiġu ffokati l-attivitajiet dwar il-funzjoni investigattiva mill-ġdid, tittejjeb l-effiċjenza u tintwera l-effikaċja (ara l-paragrafi 1 sa 5). II. Bħalissa l-OLAF qed jagħmel aktar użu mill-poteri tiegħu biex jagħmel verifiki fuq il-post, jeżamina xhieda u jagħmel mistoqsijiet lil dawk suspettati. Sabiex jiffoka mill-ġdid fuq il-funzjoni investigattiva l-OLAF ħoloq żewġ direttorati tal-investigazzjoni biex jissostitwixxu lil dak li kien jeżisti qabel. Madankollu, il-Kummissjoni tqis li l-OLAF huwa l-aktar effettiv bħala awtorità kontra l-frodi li għandu r-riżorsi kollha aktar milli servizz ikkonċentrat fuq l-investigazzjonijiet u għalhekk ma ċaħditx lill-OLAF mill-attivitajiet mhux investigattivi tiegħu bħall-istrateġija kontra l-frodi u l-programmi ta’ finanzjament. Konsegwentement, ir-rata taż-żieda fil-persunal fid-direttorati ta’ investigazzjoni (32 %) ma żammitx il-pass mat-tkabbir fil-bqija tal-Uffiċċju (43 %). Fl-2009 l-każistika investigattiva kienet 37 % tal-ħin tal-Uffiċċju fit-totalità tiegħu (ara l-paragrafi 7 sa 18). III. L-OLAF ħa għadd ta’ passi biex itejjeb l-effiċjenza tal-investigazzjonijiet. Dan għamel użu aktar sħiħ mis-sistema elettronika tal-ġestjoni tal-każijiet (CMS) tiegħu, wettaq taħriġ aktar iffukat, introduċa miri li jiffukaw fuq każijiet aktar serji u kumplessi, naqqas il-proporzjon tal-persunal temporanju u introduċa Sistema ta’ Ġestjoni tal-Ħin (TMS). Madankollu, it-TMS ma tintużax għal skopijiet ta’ ppjanar u l-pjanijiet ta’ ħidma ma jinkludux estimi tal-ħin meħtieġ u skadenzi għall-investigazzjonijiet. Hemm ħtieġa għat-titjib tal-ġestjoni ta’ każijiet li għadhom għaddejjin sabiex il-problemi jissolvew aktar malajr u jkunu evitati perjodi twal ta’ nuqqas ta’ attività: id-dewmien medju ta’ każ jibqa’ ’l fuq minn sentejn. Barra minn dan, l-OLAF issa jirċievi 50 % aktar informazzjoni tal-bidu dwar frodijiet u irregolaritajiet possibbli milli fl-2004 u d-dewmien medju tal-valutazzjoni tal-bidu ta’ din l-informazzjoni irdoppja minn 3,5 għal 7 xhur. Għalkemm hemm 32 % aktar investigaturi milli fl-2004, l-għadd ta’ każijiet taħt investigazzjoni ma’ żdiedx. Dan jirrifletti l-iffukar fuq każijiet aktar serji, iż-żieda fil-proporzjon tal-investigazzjonijiet tal-OLAF innifsu u d-direzzjoni mill-ġdid ta’ riżorsi investigattivi biex jitwettqu valutazzjonijiet tal-bidu (ara l-paragrafi 19 sa 37). IV. Il-qafas legali [1] ma nbidilx mill-aħħar rapport tal-Qorti. Għad hemm nuqqas ta’ kontroll indipendenti ta’ atti investigattivi li għadhom għaddejjin u lanqas hemm kodiċi li jiggarantixxi li atti investigattivi jsegwu kors prevedibbli. Ftehim Prattiku għal kooperazzjoni mal-Eurojust s’issa kellu impatt limitat (ara l-paragrafi 38 sa 44). V. L-OLAF jistipula objettivi ċari għall-Uffiċċju fil-Pjan ta’ Ġestjoni Annwali tiegħu. L-investigazzjonijiet irriżultaw fl-identifikazzjoni ta’ somom sinifikanti għall-irkupru, l-azzjoni ġudizzjali u d-dixxiplinarja, u l-għeluq ta’ investigazzjonijiet fejn allegazzjonijiet tal-bidu ntwerew li ma kellhomx bażi. L-informazzjoni dwar il-prestazzjoni tal-OLAF hi disponibbli fis-CMS (sistema elettronika tal-ġestjoni tal-każijiet) dwar l-attività, riżultati potenzjali u riżultati reali. Madankollu, l-OLAF ma jirrappurtax din l-informazzjoni f’dokument wieħed li kieku jippermetti li jsir tqabbil affidabbli tal-prestazzjoni tiegħu matul iż-żmien u madwar is-setturi (ara l-paragrafi 45 sa 57). VI. Il-Kumitat ta’ Sorveljanza rreveda r-regoli ta’ proċedura tiegħu u għamel għadd ta’ rapporti u opinjonijiet dwar il-ġestjoni tal-OLAF. Ġiet introdotta proċedura biex wieħed jikkonsulta mal-Kumitat ta’ Sorveljanza qabel ma jibgħat l-informazzjoni lill-awtoritajiet ġudizzjali nazzjonali għalkemm din għadha ma tħarisx id-drittijiet tal-individwi kkonċernati b’mod adegwat (ara l-paragrafi 58 sa 65). VII. Abbażi ta’ dawn l-osservazzjonijiet ir-rakkomandazzjonijiet ewlenin tal-Qorti huma li l-OLAF għandu (ara l-paragrafi 66 sa 76): (a) Iżid in-numru u l-ħeffa tal-investigazzjonijiet billi jżid il-proporzjon tal-ħin li jqatta’ fuqhom u biex jirrevedi l-qafas legali. (b) Itejjeb l-effiċjenza billi jinkludi estimi ta’ riżorsi meħtieġa u skadenzi fi pjanijiet għal investigazzjoni. Il-pjanijiet għandhom ikunu ssorveljati u aġġornati. Il-Bord Eżekuttiv għandu jkollu r-rwol li jiżgura li jitnaqqas id-dewmien b’mod ġenerali tal-valutazzjonijiet u l-investigazzjonijiet. (c) Jipprovdi informazzjoni affidabbli dwar l-effikaċja billi f’dokument wieħed jippubblika statistiċi tal-prestazzjoni dwar l-attività, b’riżultati potenzjali u reali. (d) Jispjega aħjar proċedura biex wieħed jikkonsulta mal-Kumitat ta’ Sorveljanza qabel ma jittrażmetti l-informazzjoni lil awtoritajiet ġudizzjali nazzjonali. INTRODUZZJONI 1. Fl-2005 l-Qorti tal-Awdituri ppubblikat ir-Rapport Speċjali Nru 1/2005 dwar il-ġestjoni tal-Uffiċċju Ewropew ta’ Kontra l-Frodi (OLAF) [2]. Il-verifika identifikat dgħufijiet fil-ġestjoni tal-investigazzjonijiet tal-OLAF u għamlet 17-il rakkomandazzjoni biex tiffoka mill-ġdid l-attivitajiet fuq il-funzjoni investigattiva, ittejjeb l-effiċjenza u turi l-effikaċja. L-OLAF ipproduċa pjan ta’ azzjoni għall-implimentazzjoni tar-rakkomandazzjonijiet aċċettati u fl-2007 rrapporta dwar il-progress lill-Kumitat għall-Progress tal-Verifika tal-Kummissjoni [3]. Deskrizzjoni tar-rwol u l-kompiti tal-OLAF hi stipulata fil-Kaxxa 1. 2. Il-Figura 1 turi l-evoluzzjoni tal-attività fl-OLAF mill-2004 fit-termini tan-nefqa, tal-persunal, tal-informazzjoni li tasal u tal-każijiet ittrattati. L-għadd ta’ każijiet taħt investigazzjoni fi kwalunkwe ħin wieħed, baqa’ ta’ madwar 400, kull wieħed idum bejn wieħed u ieħor sentejn, u madwar 200 każ jingħalqu kull sena. L-ammont ta’ informazzjoni tal-bidu li waslet, żdiedet konsiderevolment u l-OLAF issa qed jirċievi madwar 1000 komunikazzjoni differenti minn sorsi varji kull sena. IL-FIGURA 1 IN-NEFQA, IL-PERSUNAL U L-GĦADD TA’ KAŻIJIET TAL-OLAF MILL-2004 SAL-2009 +++++ TIFF +++++ Sors: L-OLAF. KAXXA 1 IR-RWOL U L-KOMPITI TAL-OLAF Objettivi u attivitajiet ewlenin L-OLAF twaqqaf fl-1999 [4] bl-għan li jżid l-effikaċja tal-ġlieda kontra attivitajiet illegali li huma ta’ detriment għall-interessi finanzjarji tal-Unjoni. L-OLAF huwa responsabbli għal firxa ta’ attivitajiet inkluż it-twettiq ta’ investigazzjonijiet amministrattivi għall-ġlieda kontra l-frodi, l-għajnuna lill-Istati Membri fil-prevenzjoni tal-frodi u l-ġbir u l-analiżi ta’ informazzjoni. L-OLAF għandu indipendenza investigattiva, li hija msaħħa b’Kumitat ta’ Sorveljanza magħmul minn ħames persuni inipendenti minn barra l-istituzzjonijiet tal-UE. Tipi ta’ każijiet L-Uffiċċju jaqsam il-każijiet tiegħu fil-kategoriji li ġejjin: (a) Investigazzjonijiet: investigazzjonijiet interni (investigazzjonijiet ġewwa l-istituzzjonijiet u l-korpi tal-UE); investigazzjonijiet esterni (investigazzjonijiet fl-operaturi ekonomiċi li jinvolvu l-finanzjament tal-UE). (b) Operazzjonijiet ta’ koordinazzjoni u għajnuna: koordinazzjoni tal-Istati Membri fl-investigazzjonijiet li jikkonċernaw aktar minn pajjiż wieħed; appoġġ lill-awtoritajiet ġudizzjali nazzjonali fil-kuntest ta’ proċeduri kriminali. L-istadji ewlenin tal-investigazzjonijiet (a) L-OLAF jirċievi denunzji minn ġewwa jew minn barra l-istituzzjonijiet tal-UE; (b) L-OLAF jivvaluta l-informazzjoni tal-bidu u d-Direttur jiddeċiedi jekk jiftaħx każ jew le; (c) L-investigaturi tal-OLAF jiġbru l-evidenza eż. permezz ta’ intervisti u verifiki fuq il-post; (d) L-investigaturi jirrappurtaw ir-riżultati tal-attivitajiet investigattivi lill-Bord. Id-Direttur jiddeċiedi liema azzjoni ta’ segwitu għandu jibda, jekk hemm. L-azzjoni ta’ segwitu tista’ tinkludi trażmissjoni ta’ informazzjoni ta’ każijiet lill-awtoritajiet kompetenti nazzjonali jew lill-awtoritajiet tal-UE b’għan li tvara proċeduri ġudizzjali jew dixxiplinarji jew finanzjamenti ta’ rkupru; (e) L-OLAF jivverifika jekk l-awtoritajiet responsabbli ħadux l-azzjoni ta’ segwitu rakkomandata. Ir-riżultat tax-xogħol tal-OLAF jista’ jieħu l-għamla ta’ erba’ tipi ta’ segwitu: finanzjarju, amministrattiv, ġudizzjali u dixxiplinarju. L-ISTATUS TAR-RAKKOMANDAZZJONIJIET 3. It-Tabella 1 telenka s-17-il rakkomandazzjoni oriġinali li saru fir-Rapport Speċjali Nru 1/2005. Il-Qorti tinnota li 13 mir-rakkomandazzjonijiet tagħha ġew segwiti mill-OLAF, tlieta oħra (ir-rakkomandazzjonijiet 2, 14, 15) ma ġewx aċċettati mill-Kummissjoni, filwaqt li r-rakkomandazzjoni 16 dwar ir-rwol tal-Kumitat ta’ Sorveljanza teħtieġ li tidher fid-dawl tas-sentenza tal-Qorti tal-Prim’Istanza f’Lulju 2008 [5]. IT-TABELLA 1 L-ISTATUS TAR-RAKKOMANDAZZJONIJIET TAL-QEA LI SARU FIR-RAPPORT SPEĊJALI NRU 1/2005 DWAR L-OLAF Nota: Ir-rakkomandazzjonijiet li saru fir-Rapport Speċjali Nru 1/2005 ma kellhomx numru. Dawn huma ppreżentati hawn, f’forma ta’ taqsira, fl-ordni li fiha huma dehru fir-rapport. Rakkomandazzjoni | Status | 1.Speċifika riżultati li għandhom jinkisbu minn investigazzjonijiet u introduċi indikaturi tal-prestazzjoni biex tivvaluta s-suċċess | Aċċettata | 2.Qis li toħloq unità separata ddedikata lill-koordinazzjoni u lill-operazzjonijiet tal-għajnuna biex titjieb il-ġestjoni tar-riżorsi | Mhux aċċettata | 3.Stabbilixxi gruppi iżgħar dwar il-Bord Eżekuttiv bl-għan li tiffissa pjanijiet u objettivi ċari għall-investigazzjonijiet | Aċċettata | 4.Issorvelja l-proċess tal-investigazzjoni biex tiffoka fuq prijoritajiet u fuq it-tiftix għall-evidenza billi tagħmel użu aħjar mill-mezzi ta’ investigazzjoni disponibbli | Aċċettata | 5.Introduċi sistema ta’ rreġistrar tal-ħin marbuta mal-pjanijiet tax-xogħol bi stimi tal-ħin li għandu jitqatta’ fuq investigazzjonijiet biex tallinja l-pressjoni tax-xogħol mar-riżorsi u biex tevita d-dewmien | Aċċettata | 6.Stabbilixxi dewmien massimu għall-investigazzjonijiet | Parzjalment aċċettata | 7.Neħħi l-attivitajiet ta’ segwitu (involviment fi proċeduri ġudizzjali u rkupru tal-finanzjament) li jistgħu jitwettqu minn uffiċjali awtorizzanti | Parzjalment aċċettata | 8.Ikkodifika u ppubblika proċeduri biex tipproteġi d-drittijiet tal-individwi fl-istadji kollha tal-investigazzjoni u biex tipprovdi kontrolli dwar il-legalità tal-atti investigattivi fil-proċess | Aċċettata | 9.Ifformalizza arranġamenti għall-kooperazzjoni bejn l-OLAF u l-Istati Membri permezz tal-leġiżlazzjoni jew tal-konklużjoni ta’ ftehimiet mas-servizzi nazzjonali tal-investigazzjoni | Aċċettata | 10.Ibdel is-CMS f’sistema ta’ ġestjoni ta’ investigazzjoni u żid it-taħriġ tal-investigaturi fit-tekniki tal-investigazzjoni, fil-leġiżlazzjoni u fil-kapaċitajiet tal-kitba tar-rapporti | Aċċettata | 11.Ipproduċi rapporti affidabbli u rilevanti dwar il-prestazzjoni bbażati fuq riżultati reali aktar milli potenzjali | Aċċettata | 12.Implimenta pjan ġenerali għall-ġestjoni tal-persunal biex issolvi problemi strutturali | Aċċettata | 13.Is-servizzi tal-analiżi strateġika għandhom ifittxu titjib fid-dejta li tintbagħat mill-Istati Membri u joħolqu databases li jistgħu jintużaw biex jidentifikaw anomaliji u jvaraw investigazzjonijiet | Aċċettata | 14.Ittrasferixxi r-responsabbiltà għall-istrateġija kontra l-frodi lil servizzi oħra tal-Kummissjoni | Mhux aċċettata | 15.Agħti r-responsabbiltà għat-tmexxija tal-programmi ta’ finanzjament (eż. Pericles u Hercules) lil servizzi oħra tal-Kummissjoni | Mhux aċċettata | 16.Ikkjarifika r-rwol tal-Kumitat ta’ Sorveljanza biex tiżgura li m’hemmx interferenza f’investigazzjonijiet li għadhom għaddejjin | Aċċettata | 17.Iffokal-attivitajiet mill-ġdid fuq il-funzjoni investigattiva, akkumpanjata mit-tibdil fit-tmexxija u r-regolamenti | Parzjalment aċċettata | L-AMBITU U L-APPROĊĊ TAL-VERIFIKA 4. Il-verifika ta’ segwitu stipulata biex tistabbilixxi l-azzjoni li ttieħdet biex timplimenta r-rakkomandazzjonijiet tar-Rapport Speċjali Nru 1/2005. Il-verifika mmirat li twieġeb l-erba’ mistoqsijiet li ġejjin li jgħaqqdu flimkien ir-rakkomandazzjonijiet differenti (ara l-Anness I): (a) L-attivitajiet tal-OLAF ġew iffukati mill-ġdid fuq il-funzjoni investigattiva tiegħu? (ir-rakkomandazzjonijiet 2, 7, 13, 14, 15, 17) (b) L-OLAF tejjeb l-effiċjenza tal-investigazzjonijiet tiegħu? (ir-rakkomandazzjonijiet 3, 4, 5, 6, 8, 9, 10, 12) (c) L-OLAF jista’ juri l-effikaċja tal-investigazzjonijiet tiegħu? (ir-rakkomandazzjonijiet 1 u 11) (d) Ir-rwol tal-Kumitat ta’ Sorveljanza ġie ċċarat? (ir-rakkomandazzjoni 16). 5. Il-verifika kienet tinkludi: (a) analiżi ta’ dokumentazzjoni u statistiċi tal-politika, tal-ippjanar, tal-proċedura, tal-persunal u tal-finanzji u statistiċi miksuba mill-OLAF inkluż il-pjan ta’ azzjoni tagħha biex tindirizza r-rakkomandazzjonijiet tar-Rapport Speċjali Nru 1/2005; (b) intervisti mad-Diretturi, il-Kapijiet tal-Unità u l-investigaturi tal-OLAF; il-laqgħat mal-Kumitat ta’ Sorveljanza tal-OLAF u s-Segretarjat tiegħu biex jiddiskutu r-rapporti u l-opinjonijiet tagħhom; intervisti ma’ korpi oħra rilevanti (l-Uffiċċju tal-Investigazzjoni u tad-Dixxiplina (IDOC), il-Eurojust); (c) valutazzjoni ta’ għażla każwali ta’ 30 investigazzjoni mit-332 investigazzjoni interna u esterna miftuħa fl- 1 ta’ Lulju 2008 [6]. Il-valutazzjoni kienet ibbażata fuq analiżi tad-dokumentazzjoni relatata mal-każijiet li saret fuq Sistema elettronika tal-Ġestjoni tal-Każijiet (CMS) u intervisti mal-investigaturi kkonċernati. OSSERVAZZJONIJIET 6. Is-sejbiet li jirriżultaw mill-eżaminazzjoni tal-kampjun ta’ 30 każ jinsabu fil-qosor fil-Figura 2. Kull investigazzjoni kienet ivvalutata bħala b’saħħitha, sodisfaċenti jew dgħajfa skont il-kriterji li ġejjin: l-iffukar fuq l-attività investigattiva, il-kontribuzzjoni ta’ servizzi oħra tal-OLAF għall-każ, il-puntwalità tad-deċiżjonijiet biex jinfetaħ il-każ, iċ-ċarezza tal-objettivi u tal-ippjanar, id-dewmien proporzjonat, u r-riżultati miksuba. Is-sejbiet huma eżaminati aktar fit-taqsimiet rilevanti tar-rapport. L-IFFUKAR MILL-ĠDID FUQ IL-FUNZJONI INVESTIGATTIVA 7. Il-Qorti segwiet ir-rakkomandazzjonijiet tar-Rapport Speċjali Nru 1/2005 li l-OLAF għandu jiċħad jew jissepara ċerti attivitajiet mhux investigattivi u jtejjeb il-kontribuzzjoni ta’ servizzi strateġiċi għall-funzjoni investigattiva. L-OLAF organizza mill-ġdid id-direttorati tiegħu fl-2006 u l-istruttura ta’ l-organizzazzjoni l-ġdida (ara l-Anness II) kienet maħsuba biex tikkonċentra aktar fuq il-funzjoni investigattiva tal-OLAF. IL-FIGURA 2 IL-VALUTAZZJONI TA’ KRITERJI FI 30 KAŻ EŻAMINAT +++++ TIFF +++++ Sors: Eżaminazzjoni ta’ 30 każ. L-ATTIVITAJIET MHUX INVESTIGATTIVI MA ĠEWX MIĊĦUDA 8. Il-Qorti għamlet erba’ rakkomandazzjonijiet biex l-attivitajiet jiġu miċħuda jew isseparati. Ir-rakkomandazzjoni biex jiġu ttrasferiti attivitajiet ta’ segwitu (ir-rakkomandazzjoni 7) kienet parzjalment aċċettata. Hekk kif il-Kummissjoni kompliet tinsisti li żżomm l-OLAF bħala awtorità kontra l-frodi li għandha r-riżorsi kollha aktar milli servizz ikkonċentrat fuq l-investigazzjonijiet, it-tliet rakkomandazzjonijiet l-oħra ma kinux aċċettati: it-trasferiment ta’ responsabbiltà għall-istrateġija kontra l-frodi lil servizzi oħra tal-Kummissjoni (ir-rakkomandazzjoni 14); it-trasferiment ta’ responsabbiltà għal ġestjoni ta’ programmi ta’ finanzjament lil servizzi oħra tal-Kummissjoni (ir-rakkomandazzjoni 15); u s-separazzjoni ta’ koordinazzjoni u operazzjonijiet ta’ għajnuna minn investigazzjonijiet (ir-rakkomandazzjoni 2). 9. F’dak li jirrigwarda r-rakkomandazzjoni 7 biex jiġu ttrasferiti attivitajiet ta’ segwitu, ittieħdet l-azzjoni biex tingħata responsabbiltà primarja lis-servizzi tal-Kummissjoni għal attivitajiet ta’ segwitu [7]. L-OLAF jibqa’ involut f’segwitu ġudizzjali u dixxiplinarju (l-Unità C1, ara l-organigramma fl-Anness II) u segwitu finanzjarju (l-Unitajiet C2 u C3). Ir-rwol tal-OLAF hu li jtejjeb il-kundizzjonijiet għal segwitu u biex jivverifika jekk is-servizzi tal-Kummissjoni u l-awtoritajiet nazzjonali ħadux il-miżuri neċessarji. IT-TABELLA 2 DISTRIBUZZJONI TAL-PERSUNAL 2004 – 2009 [1008] Sors: L-OLAF. Dejta | Investigazzjonijiet u operazzjonijiet (Direttorati A u B) | Oħrajn (id-direttorati C u D, id-Direttur Ġenerali u l-Kumitat ta’ Sorveljanza) | Total OLAF | % Investigazzjonijiet u operazzjonijiet | Uffiċjali u temporanji | Persunal bil-kuntratt | Total | Uffiċjali u temporanji | Persunal bil-kuntratt | Total | fl-aħħar tal-2004 | 100 | 25 | 125 | 165 | 65 | 230 | 355 | 35,2 | fl-aħħar tal-2005 | 107 | 22 | 129 | 174 | 67 | 241 | 370 | 34,9 | fl-aħħar tal-2006 | 110 | 25 | 135 | 180 | 77 | 257 | 392 | 34,4 | fl-aħħar tal-2007 | 126 | 21 | 147 | 205 | 100 | 305 | 452 | 32,5 | fl-aħħar tal-2008 | 140 | 20 | 160 | 212 | 93 | 305 | 465 | 34,4 | fl-aħħar tal-2009 | 143 | 22 | 165 | 217 | 111 | 328 | 493 | 33,5 | 10. Il-proporzjon tal-persunal li jaħdem fid-direttorati tal-operazzjonijiet u tal-investigazzjonijiet huwa madwar 34 % (2004–09) kif muri fit-Tabella 2. 11. Uħud mill-persunal fid-Direttorati C (Appoġġ Operazzjonali u Politiku) u D (Affarijiet Ġenerali) huma involuti ukoll fil-proċess investigattiv. L-OLAF introduċa Sistema ta’ Ġestjoni tal-Ħin (TMS) fl-2007 li tirreġistra l-ħin imqatta’ mill-persunal tal-OLAF fuq il-każistika u attivitajiet oħra [8]. It-TMS turi li mhux il-ħin kollu tal-persunal fid-direttorati tal-investigazzjoni jitqatta’ fuq il-każistika. Fl-2009 dan alloka 63 % tal-ħin tiegħu lill-każistika, 27 % lill-ġestjoni u lill-amministrazzjoni u 10 % lill-politika u lir-riżorsi. Għall-kuntrarju, il-persunal li jaħdem f’direttorati oħra qatta’ 25 % tal-ħin tiegħu jappoġġa direttament il-każistika. Ir-riżultat tal-ammont totali ta’ ħin imqatta’ fuq il-każistika mill-persunal fid-direttorati kollha jammonta għal 37 % kif muri fil-Figura 3 [9]. Ftit ’il fuq minn nofs dan biss ġie allokat għal każijiet speċifiċi [10]. IL-FIGURA 3 L-UŻU TAL-ĦIN TAL-PERSUNAL IRREĠISTRAT FIT-TMS FL-2009 +++++ TIFF +++++ Sors: Is-Sistema ta’ Ġestjoni tal-Ħin tal-OLAF. AKTAR IFFUKAR FUQ ATTIVITAJIET INVESTIGATTIVI 12. Il-Qorti rrakkomandat li l-OLAF għandu jikkonċentra mill-ġdid fuq il-funzjoni investigattiva akkumpanjata b’tibdil fir-regolamenti filwaqt li jħalli servizzi oħrajn bir-responsabbiltà għal atti preventivi jew leġiżlattivi (ir-rakkomandazzjoni 17). 13. F’Settembru 2006 żewġ investigazzjonijiet u direttorati tal-operazzjonijiet (id-Direttorati A u B) inħolqu biex jissostitwixxu dak li kien jeżisti qabel (id-Direttorat B). L-organizzazzjoni l-ġdida (ara l-Anness II) kienet maħsuba li tikkonċentra aktar fuq il-funzjoni investigattiva tal-OLAF. Ir-rakkomandazzjoni tal-Qorti biex takkumpanja l-iffukar mill-ġdid fuq il-funzjoni investigattiva bil-modifikazzjonijiet għat-tmexxija tal-Uffiċċju permezz ta’ tibdil fir-regolamenti, ma ġietx implimentata (ara l-paragrafu 38). 14. L-eżaminazzjoni ta’ kampjun ta’ 30 każ indikat żieda fl-iffukar fuq attivitajiet investigattivi bħal intervisti jew verifiki fuq il-post. Din uriet ukoll il-kontribuzzjoni tas-servizzi tal-OLAF, għajr id-Direttorati A u B, li huma integrati fil-proċess investigattiv u jipprovdu appoġġ, fejn neċessarju, bħall-għoti ta’ pariri ġudizzjali u analiżi forensika tad-dejta (ara l-Figura 2). 15. Indikatur ieħor ta’ ffukar mill-ġdid huwa ż-żieda fil-proporzjon tal-investigazzjonijiet tal-OLAF stess meta mqabbel ma’ każijiet ta’ koordinazzjoni u ta’ għajnuna. Il-proporzjon tal-każistika tal-OLAF irrappreżentat minn investigazzjonijiet żdied minn 50 % fl-2004 għal 67 % fl-2009 (il-Figura 4). IL-FIGURA 4 ANALIŻI TA’ KAŻIJIET MIFTUĦA +++++ TIFF +++++ Sors: L-OLAF. IL-FIGURA 5 SORS TA’ INFORMAZZJONI TAL-BIDU LI WASLET FL-2004 – 2009 +++++ TIFF +++++ Sors: L-OLAF. IL-KONTRIBUZZJONI TA’ SERVIZZI STRATEĠIĊI GĦALL-FUNZJONI INVESTIGATTIVA TIBQA’ LIMITATA 16. Il-Qorti rrakkomandat li servizzi ta’ analiżi strateġika għandhom jimmiraw li jidentifikaw l-anomaliji li jistgħu jintużaw biex jiġu varati l-investigazzjonijiet (ir-rakkomandazzjoni 13). 17. L-intelliġenza strateġika tal-OLAF (l-Unitajiet C2 u C3) tejbet is-sistemi biex iġġesti l-affidabbiltà ta’ dejta miksuba mill-Istati Membri, dwar, partikolarment, l-irregolaritajiet fl-oqsma tal-finanzjament agrikolu u strutturali. Din issa twassal prodotti li huma użati mid-direttorati tal-investigazzjoni u wkoll mis-servizzi rilevanti fil-Kummissjoni u fl-Istati Membri. 18. L-intelliġenza strateġika tipprovdi gwida ġenerali rilevanti għal żvilupp ta’ politika u strateġija operazzjonali billi tidentifika oqsma ta’ riskju u tendenzi ta’ frodi. Din tista’ twassal ukoll għall-ftuħ ta’ każijiet speċifiċi [11], direttament jew indirettament. Mit-332 investigazzjoni miftuħa fl- 1 ta’ Lulju 2008, sitta (jiġifieri 2 %) kienu r-riżultat dirett ta’ intelliġenza strateġika. Il-Figura 5 turi s-sors tal-informazzjoni kollha tal-bidu li waslet mill-2004 sal-2009, li minnha 0,7 % ġiet minn intelliġenza strateġika. IT-TITJIB FL-EFFIĊJENZA TAL-INVESTIGAZZJONIJIET 19. Il-Qorti segwiet ir-rakkomandazzjonijiet tar-Rapport Speċjali Nru 1/2005 li mmiraw li jtejbu l-ippjanar u s-sorveljanza tal-investigazzjonijiet u li jiżguraw li huma kienu implimentati fil-ħin f’konformità ma’ qafas legali u proċedurali ċar. L-IPPJANAR MA JINKLUDIX LILL-PERSUNAL U L-ISKADENZI 20. Fir-rigward tal-ippjanar, il-Qorti rrakkomandat li għandhom jiġu stabbiliti gruppi iżgħar fuq il-Bord Eżekuttiv, magħmula minn diretturi u kapijiet tal-unità, sabiex ikunu stipulati pjanijiet u objettivi ċari għal investigazzjonijiet individwali (ir-rakkomandazzjoni 3) u li sistema ta’ rreġistrar tal-ħin għandha tiġi introdotta marbuta ma’ pjanijiet tax-xogħol bi stimi tal-ħin li għandu jitqatta’ fuq l-investigazzjonijiet (ir-rakkomandazzjoni 5). 21. Fir-rigward tar-rakkomandazzjoni għal gruppi iżgħar tal-bord, il-Bord issa jiltaqa’ f’ġimgħat alternati bħala l-Bord A u l-Bord B, magħmul skont il-kompetenzi rispettivi taż-żewġ Direttorati A u B. Din id-diviżjoni kellha tippermetti analiżi bir-reqqa ta’ proposti tal-każijiet. Madankollu, l-eżaminazzjoni tal-Qorti ta’ kampjun tal-investigazzjonijiet uriet li għal terz tal-każijiet, il-pjanijiet u l-objettivi kienu għadhom mhux ċari. (ara l-Figura 2). 22. Fir-rigward tar-rakkomandazzjoni 5, is-sistema ta’ ġestjoni tal-ħin (TMS) kienet introdotta minn Ottubru 2007. Il-persunal kollu tal-OLAF, bl-eċċezzjoni tal-persunal tal-Kumitat ta’ Sorveljanza, hu meħtieġ li jirreġistra l-użu tal-ħin tiegħu skont il-kompiti. Fl-2009 ’l fuq minn 98 % tas-sigħat kollha disponibbli kienu rreġistrati fis-sistema ta’ ġestjoni tal-ħin. Bħalissa din hija sistema għar-reġistrar tal-ħin. Id-dejta fis-sistema ma tintużax biex iġġesti l-każistika. 23. Il-valutazzjoni tal-bidu ta’ informazzjoni li waslet (ara l-paragrafu 33) tinkludi pjan ta’ ħidma li jindika l-ewwel passi tal-investigazzjoni u hija riveduta fir-rapport ta’ disa’ xhur lill-Kumitat ta’ Sorveljanza. Għalkemm il-pjan ta’ ħidma jindika l-għadd ta’ investigaturi u l-kapaċitajiet speċifiċi meħtieġa m’hemmx stima tal-ħin meħtieġ u tal-iskadenzi. It-TMS ma tintużax għal skopijiet ta’ ppjanar. Barra t-TMS, l-Unità B2 (li tittratta l-każijiet doganali) tassew tipproduċi tabelli tal-ħin sabiex tippjana x-xogħol tal-investigaturi. Il-pjanijiet jistgħu jeħtieġu li jkunu vvalutati mill-ġdid ladarba jkunu qed isiru l-attivitajiet investigattivi għaliex ir-rakkomandazzjonijiet biex jinfetaħ każ huma bbażati fuq l-informazzjoni disponibbli dak il-ħin u ma jistgħux isiru attivitajiet investigattivi matul il-fażi tal-valutazzjoni tal-bidu [12]. IL-MIŻURI LI TTIEĦDU BIEX JIFFOKAW FUQ IL-PRIJORITAJIET 24. Il-Qorti rrakkomandat li l-investigazzjonijiet għandhom jiffokaw fuq il-prijoritajiet sabiex jagħmlu l-aħjar mill-mezzi disponibbli (ir-rakkomandazzjoni 4). 25. Approċċ de minimis [13] ġie introdott għal investigazzjonijiet esterni bbażati fuq limiti finanzjarji [14] indikattivi u kriterji oħra bħal riskju ta’ reputazzjoni, indikazzjonijiet ta’ frodi sistematika u jekk hemmx korpi investigattivi kompetenti oħra. 26. Mill-2004 l-OLAF kiber b’39 % minn 355 għal 493 persunal, filwaqt li l-għadd tal-persunal fid-direttorati tal-investigazzjonijiet u l-operazzjonijiet żdied bi 32 % minn 125 għal 165 persunal (ara t-Tabella 2). Iż-żieda fl-għadd tal-persunal fid-direttorati tal-investigazzjonijiet u l-operazzjonijiet ma kinitx akkumpanjata b’żieda ekwivalenti fl-għadd ta’ każijiet (ara l-Figuri 1 u 4). Fl-2009 l-OLAF wettaq inqas każijiet għal kull persuna fl-investigazzjonijiet u l-operazzjonijiet milli fl-2004 (2,8 każijiet miftuħa minflok 3,7). Dan l-iżvilupp jirrifletti: L-iffukar fuq każijiet aktar serji u kumplessi li jirriżultaw mill-politika de minimis; iż-żieda fil-proporzjon tal-investigazzjonijiet tal-OLAF stess (ara l-Figura 4); l-iskjerament ta’ aktar riżorsi investigattivi biex jivvalutaw iż-żieda fl-ammont ta’ informazzjoni li waslet (ara l-Figura 5). Il-kwantità ta’ informazzjoni tal-bidu analizzata li ma wasslitx għall-ftuħ ta’ każ li rdoppja minn dawn it-364 li "mhumiex każijiet" fl-2004 (inklużi 108 li mhumiex każijiet prima facie [15]) għal 755 fl-2009 (inklużi 267 li mhumiex każijiet prima facie). ID-DEWMIEN TAL-INVESTIGAZJONIJIET MA TJIEBX 27. Il-Qorti rrakkomandat li għandu jiġi stabbilit dewmien massimu għall-investigazzjonijiet (ir-rakkomandazzjoni 6). Il-Kummissjoni aċċettat l-idea li jiġu imposti limiti massimi ta’ ħin għat-tmexxija tal-investigazzjonijiet u għamlet proposta leġiżlattiva [16] biex tintroduċi dewmien standard ta’ 12-il xahar li seta’ jiġi estiż sa mhux aktar minn sitt xhur kull darba abbażi ta’ deċiżjoni li ttieħdet mid-Direttur tal-Uffiċċju wara li kkonsulta mal-Kumitat ta’ Sorveljanza. Madankollu, għadu ma ġie adottat ebda tibdil għall-qafas legali. 28. Il-Pjan ta’ Ġestjoni Annwali tal-OLAF għall-2010 għandu mira minima tal-għeluq ta’ 75 % tal-każijiet f’24 xahar, 10 % minnhom f’inqas minn disa’ xhur. Ir-Regolament (KE) Nru 1073/1999 isemmi li fejn kien hemm investigazzjoni għaddejja għal aktar minn disa’ xhur, id-Direttur għandu jinforma lill-Kumitat ta’ Sorveljanza bir-raġunijiet għaliex għad ma kienx possibbli li din tiġi kompluta. Id-dewmien tal-investigazzjonijiet huwa kwistjoni importanti mhux biss minħabba r-riskju ta’ preskrizzjoni ta’ żmien, iżda wkoll għall-effiċjenza tal-OLAF u għal persuni kkonċernati minn investigazzjonijiet bħal dawn. 29. Id-dewmien huwa ssorveljat permezz ta’ superviżjoni minn jum għal jum minn Kapijiet tal-Unità, rapporti operazzjonali ta’ kull xahar u, fid-Direttorat B, rapporti ta’ każijiet imfassla kull tliet xhur. Il-Bord huwa involut biss fil-ftuħ u fl-għeluq tal-istadji tal-każijiet. Għal każijiet li jdumu aktar minn disa’ xhur l-investigatur iħejji rapport għall-Kumitat ta’ Sorveljanza li jqassar l-istatus tal-każ, ir-raġuni għad-dewmien u l-ħin stmat biex jiġi komplut. Il-manwal il-ġdid jeħtieġ ukoll rapporti ta’ 18-il xahar li għandhom jitħejjew għal skopijiet interni biss [17]. Mhuwiex meħtieġ aktar rappurtar għalkemm ħafna mill-investigazzjonijiet idumu aktar minn 18-il xahar. Hemm ħtieġa li titjieb il-ġestjoni effettiva ta’ każijiet li għadhom għaddejjin sabiex il-problemi jissolvew aktar malajr u jkunu evitati perjodi twal ta’ nuqqas ta’ attività. 30. It-Tabella 3 turi li l-għadd attwali ta’ każijiet magħluqa f’disa’ xhur mill-2004 sal-2009 ġeneralment ikun ftit ’il fuq minn 10 %, skont il-mira fil-Pjan ta’ Ġestjoni Annwali. 31. Għalkemm bejn l-2004 u l-2009 l-għadd ta’ każijiet għal kull persuna fl-investigazzjonijiet u l-operazzjonijiet naqas (ara l-paragrafu 27), dan ma kellux impatt fuq id-dewmien tal-każijiet. Id-dewmien medju tal-każijiet kollha (investigazzjonijiet esterni u interni, għajnuna kriminali u każijiet ta’ koordinazzjoni) mill-2004 sal-2009 varja bi ftit u jibqa’ ’l fuq minn sentejn (25 xahar) kif muri fil-Figura 6. Ħafna investigazzjonijiet jieħdu konsiderevolment aktar żmien biex jiġu kompluti mill-medja ta’ sentejn. Fl-aħħar tal-2009, 125 minn 457 każ għadhom għaddejjin (27 %) kienu miftuħa għal aktar minn sentejn. Minn dawn, 33 kienu miftuħa għal aktar minn tliet snin u 21 oħra għal aktar minn erba’ snin. L-eżaminazzjoni tat-30 każ uriet li dewmien twil xi kultant isir minħabba fatturi barranin, iżda l-biċċa l-kbira minħabba fatturi interni bħan-nuqqas ta’ riżorsi assenjati lil każijiet jew tibdil fil-prijoritajiet. IT-TABELLA 3 KAŻIJIET MAGĦLUQA F’DISA’ XHUR Sors: L-OLAF. Sena tal-għeluq | Total ta’ każijiet magħluqa | Total ta’ każijiet magħluqa f’disa’ xhur | % | 2004 | 339 | 60 | 18 | 2005 | 233 | 27 | 12 | 2006 | 217 | 24 | 11 | 2007 | 232 | 21 | 9 | 2008 | 187 | 21 | 11 | 2009 | 188 | 20 | 11 | 32. Il-kwistjoni ta’ dewmien twil japplika mhux biss għal investigazzjonijiet iżda wkoll għal valutazzjonijiet tal-bidu. Meta l-OLAF l-ewwel jirċievi jew jiġġenera l-informazzjoni dwar frodi possibbli, dan jagħmel evalwazzjoni ta’ din l-informazzjoni tal-bidu biex jiddeċiedi jekk jiftaħx il-każ jew le. Il-volum ta’ din l-informazzjoni li tidħol żdied b’mod konsiderevoli minn 662 għal 965 oġġett fl-2009 (ara l-Figura 5). Id-dewmien tal-valutazzjonijiet hu affettwat mill-ħtieġa li tinġabar informazzjoni minn organizzazzjonijiet barranin, mill-volum tax-xogħol tal-investigaturi u wkoll mill-politika biex wieħed jiffoka fuq każijiet aktar serji u kumplessi (ara l-paragrafu 25). Konsegwentement, ħafna evalwazzjonijiet jieħdu konsiderevolment aktar żmien biex jiġu kompluti milli x-xahrejn previsti fil-manwal tal-OLAF [18]. Id-dewmien medju tal-evalwazzjonijiet irdoppja minn 3,5 xhur fl-2004 għal 7,1 xhur fl-2009. Fl-aħħar tal-2009, 72 każ kienu fil-valutazzjoni għal aktar minn 12-il xahar, li jirrappreżentaw 16 % tat-total ta’ 459. 33. Ir-riżultati tal-eżaminazzjoni tal-Qorti ta’ 30 każ (imqassra fil-Figura 2) urew li d-deċiżjoni biex tinfetaħ investigazzjoni ma saritx f’waqtha fi 11 mill-każijiet. Id-dewmien medju tal-evalwazzjonijiet għat-30 każ eżaminat kien sitt xhur. IL-FIGURA 6 ID-DEWMIEN MEDJU TA’ KAŻIJIET GĦALL-2004 SAL-2009 [1020] +++++ TIFF +++++ Sors: L-OLAF. IŻ-ŻIEDA FL-APPOĠĠ MIS-SISTEMA TA’ ĠESTJONI TAL-KAŻIJIET (CMS) U L-FUNZJONI TAL-PERSUNAL 34. Il-Qorti għamlet rakkomandazzjonijiet biex tiżviluppa s-sistema ta’ ġestjoni tal-każijiet (CMS) bħala għodda ta’ ġestjoni, biex iżżid it-taħriġ tal-investigaturi fit-tekniki tal-investigazzjoni, fil-leġiżlazzjoni u fil-kapaċitajiet tal-kitba tar-rapporti (ir-rakkomandazzjoni 10) u biex timplimenta pjan ġenerali għall-ġestjoni tal-persunal sabiex issolvi problemi strutturali (ir-rakkomandazzjoni 12). 35. Is-CMS issa qed tintuża aħjar u d-dokumenti ewlenin kollha huma rreġistrati fis-sistema. Madankollu, l-informazzjoni tal-ħarsien tad-dejtamhix kompluta b’mod sistematiku. Skont ir-Regolament (KE) Nru 45/2001 [19], għandha tittieħed deċiżjoni biex tinforma persuni fiżiċi li d-dejta personali tagħhom hija maħżuna u ttrattata mill-OLAF (irreġistrata bħala "pprovduta" fuq is-CMS) jew inkella tiddiferixxi milli tinfurmahom (irreġistrata bħala "diferita" fuq is-CMS, għaliex, pereżempju, biex tagħmel dan, tista’ xxekkel l-investigazzjoni. Madankollu, f’ħamsa mit-30 investigazzjoni eżaminata, ma kinitx ittieħdet deċiżjoni dwar jekk dak suspettat għandux ikun infurmat jew le. Barra minn dan, il-Qorti tfakkar li r-regolament tal-ħarsien tad-dejta jeħtieġ dejta personali biex ikun preċiż u, fejn jeħtieġ, jinżamm aġġornat [20]. F’dan ir-rigward, il-Qorti tinnota li meta tingħalaq investigazzjoni mingħajr segwitu u l-allegazzjonijiet inizjali ma jkunux jistgħu ikunu sostanzjati, is-CMS ma tirriflettix dan l-iżvilupp fil-kategorizzazzjoni tal-persuna kkonċernata. Il-parir tal-Kontrollur Ewropew għall-Protezzjoni tad-Dejta (KEPD) huwa meħtieġ dwar din il-kwistjoni. 36. Fir-rigward tat-taħriġ, il-Figura 7 turi għadd ta’ persunal tal-OLAF li jattendi avvenimenti ta’ taħriġ dwar it-tekniki tal-investigazzjoni, il-leġiżlazzjoni u l-kapaċitajiet tal-kitba tar-rapporti mill-2004 u turi żieda fl-għadd ta’ parteċipanti f’avvenimenti ta’ taħriġ fl-2009. Ir-rapport ta’ Jannar 2009 dwar it-taħriġ mill-Kapaċità tal-Verifika Interna saħħaħ il-messaġġi tar-Rapport Speċjali Nru 1/2005 u saħaq fuq il-ħtieġa li titjieb l-analiżi tal-ħtiġijiet tat-taħriġ. 37. Il-problemi strutturali fil-persunal ġew indirizzati billi nkisbu aktar postijiet permanenti u b’hekk tnaqqas l-għadd u l-proporzjon ta’ persunal temporanju (ara t-Tabella 4). IL-FIGURA 7 AVVENIMENTI TA’ TAĦRIĠ LI GĦALIHOM ATTENDEW IL-PERSUNAL TAL-OLAF +++++ TIFF +++++ Sors: L-OLAF. IT-TABELLA 4 IT-TNAQQIS FIL-PROPORZJON TA’ POSTIJIET TEMPORANJI [1023] Sors: L-OLAF. Sena | Postijiet permanenti | Postijiet temporanji | Postijiet totali | % postijiet temporanji | 2004 | 183 | 146 | 329 | 44 | 2005 | 201 | 146 | 347 | 42 | 2006 | 238 | 119 | 357 | 33 | 2007 | 252 | 116 | 368 | 32 | 2008 | 261 | 116 | 377 | 31 | 2009 | 270 | 114 | 384 | 30 | 2010 | 282 | 102 | 384 | 27 | IR-REVIŻJONI TAL-QAFAS LEGALI U PROĊEDURALI LI GĦADU PENDENTI 38. Fir-rigward tal-qafas legali u proċedurali, il-Qorti għamlet rakkomandazzjoni biex tikkodifika u tippubblika proċeduri biex tħares id-drittijiet tal-individwi fl-istadji kollha tal-investigazzjoni u biex tipprovdi kontrolli dwar il-legalità tal-atti investigattivi li għadhom għaddejjin (ir-rakkomandazzjoni 8). 39. F’Diċembru 2009, id-Direttur tal-OLAF adotta Manwal ġdid ta’ Proċeduri Operazzjonali li kien ippubblikat f’Mejju 2010. Il-qafas legali, madankollu, ma nbidilx mill-aħħar rapport tal-Qorti, minħabba li l-istruzzjonijiet li kien fih il-Manwal mhumiex maħsuba li jkollhom kwalunkwe forza legali [21] u minħabba li r-Regolament (KE) Nru 1073/1999 dwar l-investigazzjonijiet li saru mill-OLAF ma ġiex emendat [22]. Għad m’hemmx kontroll indipendenti dwar il-legalità ta’ atti investigattivi li għadhom għaddejjin [23] u lanqas ma hemm kodiċi li tiggarantixxi li l-atti investigattivi jsegwu kors li huwa previdibbli, li hemm ċertezza dwar il-ħinijiet tas-seduti u li, f’kull stadju ewlieni tal-inkjesta, id-drittijiet għal smigħ ġust tal-persuna taħt l-investigazzjoni huma mħarsa flimkien mad-dritt għall-aċċess għall-fajl [24]. DIFFIKULTAJIET FIL-KOOPERAZZJONI MAL-EUROJUST U MAL-ISTATI MEMBRI 40. Il-Qorti għamlet rakkomandazzjoni biex jiġu ċċarati arranġamenti għall-kooperazzjoni mal-awtoritajiet tal-Istati Membri permezz tal-adozzjoni ta’ regolament speċifiku jew permezz ta’ ftehim mas-servizzi ta’ investigazzjoni nazzjonali (ir-rakkomandazzjoni 9). 41. Fl-2006, il-Kummissjoni għamlet proposta riveduta għal regolament dwar għajnuna amministrattiva reċiproka [25] li għadha ma ġietx adottata mill-Parlament u l-Kunsill. L-OLAF iffirma arranġamenti ta’ kooperazzjoni amministrattiva mal-awtoritajiet f’10 Stati Membri u n-negozjati bħalissa għadhom għaddejjin ma’ erbgħa oħra [26]. Madankollu, diversi Stati Membri ma kkomunikawx lill-OLAF liema awtorità nazzjonali jew servizz investigattiv huwa responsabbli għall-kooperazzjoni mal-OLAF fil-qasam tan-nefqa diretta jew għadhom ma stabbilixxewx l-awtoritajiet neċessarji nazzjonali u ġudizzjali mal-kompetenzi għall-qasam tan-nefqa diretta. Għaldaqstant, l-OLAF ikompli jiltaqa’ ma’ diffikultajiet u nuqqas ta’ appoġġ meta jwettaq verifiki u spezzjonijiet fuq il-post f’ċerti Stati Membri, notevolment fejn spetturi nazzjonali ma jkollhomx il-kompetenzi ta’ kontroll imsemmija fir-Regolament (Euratom, KE) Nru 2185/96 [27]. 42. Il-verifika kkonfermat l-osservazzjonijiet tal-Qorti fl-Opinjoni Nru 8/2005 tagħha li l-qafas legali eżistenti għall-ġlieda kontra l-frodi u l-irregolaritajiet huwa kkumplikat u diffiċli biex jiġi implimetat u li d-dgħufijiet jippersistu fil-kooperazzjoni bejn il-Kummissjoni u l-Istati Membri [28]. Il-verifika kkonfermat ukoll li minħabba l-limitazzjonijiet tal-poteri tal-OLAF biex jinvestiga, ir-reazzjoni tal-Istati Membri lejn it-talbiet tal-Uffiċċju tibqa’ dgħajfa [29]. 43. Jistgħu jinqalgħu wkoll diffikultajiet meta l-allegazzjonijiet taħt investigazzjoni mill-OLAF jinvolvu operaturi ekonomiċi minn diversi Stati Membri. F’dawn il-każijiet, il-kooperazzjoni mal-Eurojust issir importanti, minħabba li l-Eurojust hija responsabbli għall-koordinazzjoni ta’ investigazzjonijiet kriminali u għall-proċeduri ta’ prosekuzzjoni. Biex il-kooperazzjoni tkun effiċjenti kemm jista’ jkun, ġie ffirmat Ftehim Prattiku dwar l-arranġamenti tal-kooperazzjoni bejn il-Eurojust u l-OLAF fl- 24 ta’ Settembru 2008 [30]. Il-Ftehim Prattiku jeħtieġ lill-OLAF biex tinforma lill-Eurojust malajr kemm jista’ jkun bl-eżistenza ta’ kwalunkwe każ fejn ikun jidher li dan jinvolvi b’mod dirett il-kooperazzjoni ġudizzjali bejn l-awtoritajiet nazzjonali kompetenti ta’ żewġ Stati Membri jew aktar, jew fejn il-każ jikkonċerna Stat Membru u l-Komunità. Abbażi tal-kampjun tal-Qorti, xi 20 % tal-investigazzjonijiet jaqgħu f’dawn il-kategoriji. Għalkemm isiru laqgħat kull tliet xhur bejn l-OLAF u l-Eurojust kif meħtieġ mill-ftehim, il-kooperazzjoni prattika fil-forma ta’ trażmissjoni tal-informazzjoni dwar il-każijiet kienet limitata. Fl-2008 ġiet trażmessa informazzjoni fuq ħames każijiet mill-OLAF lill-Eurojust u fl-2009 fuq każ wieħed biss. 44. L-Artikolu 85 tat-TFUE jipprevedi estensjoni għar-rwol tal-Eurojust għall-bidu tal-investigazzjoniet. F’dan ir-rigward, il-Qorti tinnota r-rakkomandazzjonijiet adottati mill-Kunsill Ewropew f’Diċembru 2009 dwar il-possibbiltà li jikbru l-poteri tal-membri nazzjonali tal-Eurojust, jissaħħu l-poteri tal-Kulleġġ tal-Eurojust jew it-twaqqif ta’ Prosekutur Pubbliku Ewropew [31]. Aktar kooperazzjoni effettiva bejn l-OLAF u l-Eurojust hija neċessarja minħabba l-iżviluppi f’din id-direzzjoni. IR-RAPPURTAR TAL-EFFIKAĊJA TAL-INVESTIGAZZJONIJIET 45. Il-verifika vvalutat jekk l-azzjoni li ttieħdet mill-OLAF kinitx irriżultat f’objettivi ċari għal investigazzjonijiet u rapporti rilevanti u affidabbli dwar il-prestazzjoni. IL-MIRI HUMA STABBILITI U SSORVELJATI IŻDA MA JIFFUKAWX FUQ IR-RIŻULTATI 46. Il-Qorti għamlet rakkomandazzjoni biex tispeċifika r-riżultati li għandhom jinkisbu mill-investigazzjonijiet u biex tintroduċi l-indikaturi ta’ prestazzjoni (ir-rakkomandazzjoni 1). 47. Għall-Uffiċċju fit-totalità tiegħu, ċerti setturi u żoni ġeografiċi, l-OLAF issa jistabbilixxi objettivi fil-Pjan ta’ Ġestjoni Annwali b’miri kkwantifikati b’mod ċar. Dawn il-miri jissemmew fl-aġġornamenti ta’ kull xahar tal-Pjan ta’ Ġestjoni Annwali [32] u aktar informazzjoni hi pprovduta f’rapporti ta’ ġestjoni ta’ kull xahar [33]. 48. Fir-rigward ta’ investigazzjonijiet individwali, il-valutazzjoni tal-bidu ma identifikatx b’mod sistematiku objettivi finanzjarji ċari għall-investigazzjonijiet. Għalkemm l-ammonti affettwati mhumiex dejjem it-tħassib ewlieni, il-valutazzjoni tal-bidu tal-informazzjoni li tasal għandha tidentifika l-impatt finanzjarju u l-irkupru possibbli. IR-RAPPORTI DWAR IL-PRESTAZZJONI MA JISFRUTTAWX GĦAL KOLLOX L-INFORMAZZJONI DISPONIBBLI 49. Il-Qorti għamlet rakkomandazzjoni li r-rapporti dwar il-prestazzjoni tal-OLAF għandhom ikunu bbażati fuq dejta rilevanti u affidabbli. Din għandha tippermetti tqabbil matul iż-żmien u tinkludi indikaturi bbażati fuq riżultati reali (ir-rakkomandazzjoni 11). 50. L-OLAF jipproduċi r-rapporti u d-dokumenti ta’ segwitu dwar il-prestazzjoni li ġejjin: l-aġġornament ta’ kull xahar tal-pjan ta’ ġestjoni annwali, rapporti ta’ ġestjoni ta’ kull xahar, rapport ta’ attività annwali, rapport operazzjonali annwali, u rapporti ad hoc (bħar-rapport tal-2008 dwar verifiki fuq il-post). 51. Fit-tmiem ta’ investigazzjoni, rapport tal-każ finali jiġi ppreżentat lill-Bord. Il-Bord jirrakkomanda jekk il-każ għandux jingħalaq b’segwitu jew mingħajru. L-azzjoni ta’ segwitu tinkludi finanzjamenti ta’ rkupru u ftuħ ta’ proċeduri kriminali [34]. Ir-responsabbiltà għall-azzjoni ta’ segwitu ma’ taqax taħt l-OLAF, iżda taħt id-DĠ tal-Kummissjoni u l-awtoritajiet nazzjonali. Ir-rwol tal-OLAF hu li jtejjeb il-kundizzjonijiet għal segwitu u biex jivverifika jekk l-azzjoni tteħditx. 52. It-Tabella 5 turi kif l-informazzjoni hi rrappurtata f’dokumenti differenti li huma magħmula f’ħinijiet differenti (kull xahar, kull sena, jew ad hoc) u għal qarrejja differenti (interni jew esterni). 53. Huwa diffiċli li tifforma deskrizzjoni ġenerali tal-prestazzjoni tal-OLAF. L-informazzjoni pprovduta għandha tinstab f’dokumenti differenti, li jitħejjew għal skopijiet differenti u huma indirizzati lil udjenzi differenti. Aktar informazzjoni komprensiva disponibbli fis-CMS (sistema elettronika tal-ġestjoni tal-każijiet) mhix ippreżentata. Ir-Rapport ta’ Attività Annwali ma jippermettix lill-qarrej li jqabbel il-prestazzjoni tal-OLAF matul iż-żmien għaliex ma hemmx taqsira ta’ statistiċi ewlenin għas-snin ta’ qabel. Ir-Rapport Operazzjonali Annwali jipprovdi tqabbil mas-snin ta’ qabel għal għadd ta’ indikaturi relatati mal-attività (informazzjoni li waslet, evalwazzjonijiet tal-bidu li saru, deċiżjonijiet ta’ ftuħ u dewmien medju tal-każijiet), riżultati potenzjali (% ta’ każijiet magħluqa b’segwitu) u riżultati reali (finanzjamenti attwalment irkuprati). Madankollu, dan ma jagħmilx il-konnessjoni importanti bejn l-attività tal-OLAF (għadd ta’ każijiet magħluqa f’sena) u r-riżultati konsegwenti, kemm potenzjali (eż. ammonti identifikati għall-irkupru) u reali (eż. ammonti attwalment irkuprati). IT-TABELLA 5 ID-DISPONIBBILTÀ TA’ INDIKATURI TA’ PRESTAZZJONI Sors: Rapporti tal-OLAF. | Interni | Pubbliċi | Rapporti ta’ kull xahar | Rapporti annwali | Rapporti ta’ darba | Aġġornament ta’ kull xahar tal-pjan ta’ ġestjoni annwali | Rapporti ta’ ġestjoni ta’ kull xahar | Rapport ta’ attività annwali | Rapport operazzjonali annwali | Rapport tal-2008 dwar il-verifiki fuq il-post | Attività Numru ta’ investigazzjonijiet magħluqa | √ | √ | √ | √ | | Riżultati potenzjali % ta’ investigazzjonijiet magħluqa b’segwitu | √ | | √ | √ | | Ammonti identifikati għal irkupru minn investigazzjonijiet | | | | | √ | Sodisfazzjon tal-parti interessata [1001] Opinjonijiet tad-DĠ tal-Kummissjoni | | | | | | Riżultati reali Irkupru attwali li jirriżulta minn investigazzjonijiet | | | | | √ | Irkupru attwali li jirriżulta mill-każijiet kollha | | √ | | √ | | 54. Indikaturi rilevanti huma dawk li jkejlu l-konnessjoni bejn l-investigazzjonijiet tal-OLAF, ir-riżultati potenzjali tiegħu (eż. finanzjamenti identifikati għall-irkupru, rakkomandazzjonijiet biex jinfetħu proċeduri kriminali) u r-riżultati reali tiegħu (eż. finanzjamenti attwalment irkuprati, każijiet li jirriżultaw f’penali jew sentenza). Għalkemm dawn huma l-biċċa kbira barra mill-kontroll tal-OLAF, huma jiddependu wkoll fuq il-kwalità u l-puntwalità tal-investigazzjonijiet tal-OLAF. 55. Sabiex ikunu affidabbli, l-indikaturi għandhom ikunu bbażati fuq dejta preċiża u ppreżentati b’mod konsistenti sabiex jippermettu t-tqabbil bejn is-snin u madwar is-setturi (eż. agrikultura, dwana, għajnuna esterna) jew tipi ta’ investigazzjoni (interna, esterna, koordinazzjoni u għajnuna). 56. Is-CMS fiha informazzjoni dwar riżultati finanzjarji, ġudizzjali u dixxiplinarji. Din tirreġistra wkoll każijiet magħluqa mingħajr segwitu fejn l-OLAF ikkonfuta, jew ma setax jipprova, l-allegazzjonijiet tal-bidu. It-tip ta’ informazzjoni li hi disponibbli fis-CMS u li tista’ tiġi rrappurtata kull sena tintwera fl-Anness III. L-indikaturi jirrelataw ma’ tliet dimensjonijiet tar-riżultati tal-OLAF: finanzjarja, ġudizzjali u riżultati skont il-qasam jew is-settur. Għar-riżultati finanzjarji u ġudizzjali, it-tabelli jiddeskrivu dan li ġej: (a) attività (numru ta’ investigazzjonijiet magħluqa); (b) riżultati potenzjali (investigazzjonijiet magħluqa b’segwitu, rakkomandazzjonijiet biex jiġu rkuprati l-finanzjamenti jew jinfetħu proċeduri kriminali jew dixxiplinarji); (c) riżultati reali (ammonti attwali rkuprati jew sentenzi mogħtija). 57. It-Tabelli fl-Anness III jikkomplementaw l-informazzjoni disponibbli fir-rapporti kurrenti. Dawn jorbtu r-riżultati reali mas-sena li fiha l-każijiet kienu magħluqa. L-informazzjoni hi ppreżentata biex turi modi li fihom l-indikaturi disponibbli fis-CMS (sistema elettronika tal-ġestjoni tal-każijiet) jistgħu jiġu rrappurtati, billi jippermettu tqabbil affidabbli matul iż-żmien u bejn is-setturi u t-tipi ta’ investigazzjoni. B’aktar analiżi u spjegazzjoni mill-OLAF, din l-informazzjoni tista’ tipprovdi stampa aktar kompluta tax-xejriet u l-prestazzjoni tal-attività fir-rapporti tagħha. IL-KJARIFIKA TAR-RWOL TAL-KUMITAT TA’ SORVELJANZA 58. Il-Qorti segwiet ir-rakkomandazzjoni tar-Rapport Speċjali Nru 1/2005 biex tiċċara r-rwol tal-Kumitat ta’ Sorveljanza. L-AĠĠORNAMENTI TA’ PROĊEDURI LI GĦAD MHUMIEX KOMPLUTI 59. Ir-rakkomandazzjoni tal-Qorti, kienet li tiċċara r-rwol tal-Kumitat ta’ Sorveljanza biex tiżgura li ma kienx hemm interferenza fl-investigazzjonijiet (ir-rakkomandazzjoni 16). 60. Il-Kumitat ta’ Sorveljanza rreveda r-regoli ta’ proċedura tiegħu [35] fl-2006 u pproduċa għadd ta’ rapporti u opinjonijiet dwar il-ġestjoni tal-OLAF bl-għan li jsaħħaħ l-indipendenza tal-Uffiċċju. 61. Madankollu, sentenza tal-Qorti tal-Prim’Istanza f’Lulju 2008 [36] sostniet li funzjoni importanti tal-Kumitat ta’ Sorveljanza kienet li jħares id-drittijiet tal-persuni li huma s-suġġett tal-investigazzjonijiet tal-OLAF [37]. Wara li tħabbret is-sentenza, kellu jinstab arranġament prattiku ta’ ħidma biex jiġi kkonsultat il-Kumitat ta’ Sorveljanza qabel it-trażmissjoni ta’ informazzjoni lill-awtoritajiet ġudizzjali nazzjonali. 62. Il-manwal il-ġdid jeħtieġ li l-informazzjoni tiġi pprovduta mill-inqas ħamest ijiem tax-xogħol qabel it-trażmissjoni [38]. F’Ġunju 2010 sar qbil dwar proċedura ġdida bejn l-OLAF u l-Kumitat ta’ Sorveljanza biex tiżgura li l-ittra li tkun qed tittrażmetti każijiet lil awtoritajiet ġudizzjarji nazzjonali tkun iffirmata mill-inqas ħamest ijiem tax-xogħol wara n-nota li tinforma lill-Kumitat ta’ Sorveljanza dwar it-trażmissjoni prevista [39]. L-OLAF impenja ruħu biex iqis kwalunkwe parir tal-Kumitat ta’ Sorveljanza u jirreaġixxi fuq bażi ta’ każ b’każ. 63. Madankollu, fid-dawl tad-deċiżjoni tal-Qorti tal-Prim’Istanza, din il-proċedura tpoġġi f’riskju d-drittijiet tal-individwi kkonċernati minħabba li ma tiddeskrivix il-passi li għandhom jittieħdu fil-każ li l-Kumitat ta’ Sorveljanza jiddeċiedi li joħroġ opinjoni. In-nuqqas ta’ proċeduri li jorbtu f’dan ir-rigward jagħmilha aktar diffiċli biex wieħed jaċċerta li l-Kumitat ta’ Sorveljanza ma kellux interferenzi fit-tmexxija ta’ investigazzjonijiet għaddejjin. 64. Barra minn dan, l-OLAF japplika politika ta’ trażmissjoni tal-informazzjoni lill-awtoritajiet nazzjonali mingħajr ma jinforma lill-Kumitat ta’ Sorveljanza meta l-OLAF ikun konxju li każ diġà qed jiġi ttrattat mill-awtoritajiet ġudizzjali nazzjonali. Fl-2009 l-OLAF irreġistra disa’ każijiet bħal dawn fejn l-informazzjoni kienet trażmessa lill-awtoritajiet nazzjonali mingħajr ma l-Kumitat ta’ Sorveljanza ġie infurmat, għall-kuntrarju tal-pożizzjoni tal-Qorti tal-Prim’Istanza, fejn l-obbligu li l-Kumitat ta’ Sorveljanza jiġi infurmat huwa "bla kundizzjonijiet u ma jħalli l-ebda marġini ta’ deskrizzjoni." [40] 65. Il-membri tal-Kumitat ta’ Sorveljanza huma maħtura bi ftehim komuni tal-Parlament Ewropew, il-Kunsill u l-Kummissjoni (ara l-Artikolu 11 tar-regolament tal-OLAF). Il-mandat tal-membri tal-Kumitat ta’ Sorveljanza huwa ta’ tliet snin u jiġġedded darba. Meta jagħlaq il-mandat tagħhom, il-membri għandhom iżommu l-kariga sakemm il-ħatriet tagħhom jiġġeddu jew sakemm huma jiġu ssostitwiti. Il-membri tal-Kumitat ta’ Sorveljanza kurrenti bdew il-mandat tagħhom fit- 30 ta’ Novembru 2005. Il-mandat tagħhom għalaq fid- 29 ta’ Novembru 2008. Il-Qorti tinnota li aktar minn sentejn wara, deċiżjoni li ġġedded il-mandat tagħhom jew tissostitwihom għadha pendenti. Sitwazzjoni bħal din hija insodisfaċenti. KONKLUŻJONIJIET U RAKKOMANDAZZJONIJIET L-IFFUKAR MILL-ĠDID FUQ IL-FUNZJONI INVESTIGATTIVA 66. Ir-rapport preċedenti tal-Qorti għamel sitt rakkomandazzjonijiet biex l-attivitajiet jiġu ffukati mill-ġdid fuq il-funzjoni investigattiva tal-OLAF. Tlieta minn dawn ir-rakkomandazzjonijiet, dwar iċ-ċessjoni jew is-separazzjoni tal-attivitajiet (ir-rakkomandazzjonijiet 2, 14 u 15), ma kinux aċċettati, u t-tlieta l-oħra ġew parzjalment implimentati (ir-rakkomandazzjonijiet 7, 17 u 13). Konsegwentement, is-sitt rakkomandazzjonijiet kollha għall-OLAF biex jiffoka mill-ġdid fuq il-funzjoni investigattiva tiegħu għadhom validi. 67. Fit-termini tal-allokazzjoni tar-riżorsi tiegħu, l-OLAF ma ffukax mill-ġdid fuq il-funzjoni investigattiva tiegħu. Il-Kummissjoni tqis lill-OLAF bħala awtorità kontra l-frodi li għandha r-riżorsi kollha aktar milli servizz ikkonċentrat fuq l-investigazzjonijiet. Konsegwentement din m’aċċettatx ir-rakkomandazzjonijiet tar-rapport preċedenti tal-Qorti biex jiġu miċħuda attivitajiet bħall-istrateġija kontra l-frodi u l-programmi ta’ finanzjament. L-għadd ta’ persunal fid-direttorati tal-investigazzjoni bħala proporzjon tal-persunal kollu ammonta għal 34 % f’Jannar 2010. Is-Sistema ta’ Ġestjoni tal-Ħin uriet li l-Uffiċċju fit-totalità tiegħu alloka 37 % tal-ħin tiegħu fuq il-każistika fl-2009 (ara l-paragrafi 8 sa 11). 68. Meta jagħmel l-investigazzjonijiet, l-OLAF issa jagħmel aktar użu mill-poteri investigattivi tiegħu, pereżempju jagħmel verifiki u intervisti fuq il-post. Is-servizzi ta’ appoġġ tal-OLAF jikkontribwixxu għal investigazzjonijiet fejn xieraq u fl-2009 qattgħu 25 % mill-ħin tagħhom b’dan il-mod. F’dan il-kuntest, l-unitajiet tal-intelliġenza strateġika jidentifikaw oqsma ta’ riskju, iżda xogħolhom rari jikkawża investigazzjonijiet (ara l-paragrafi 12 sa 18). RAKKOMANDAZZJONI TA’ SEGWITU 1 L-OLAF għandu jżid in-numru u l-ħeffa tal-investigazzjonijiet billi jżid il-proporzjon tal-ħin imqatta’ fuq il-funzjoni investigattiva ewlenija tiegħu. RAKKOMANDAZZJONI TA’ SEGWITU 2 Il-kontribut li jagħtu l-unitajiet ta’ intelliġenza għal xogħol investigattiv għandu jitjieb. IT-TITJIB FL-EFFIĊJENZA TAL-INVESTIGAZZJONIJIET 69. Ir-rapport preċedenti tal-Qorti għamel tmien rakkomandazzjonijiet biex itejjeb l-effiċjenza tal-investigazzjonijiet (ir-rakkomandazzjonijiet 3, 4, 5, 6, 8, 9, 10 u 12). Għajr ir-rakkomandazzjonijiet 3 u 12, ir-rakkomandazzjonijiet l-oħrajn għad mhumiex implimentati għal kollox u għaldaqstant għadhom validi. 70. Ir-rapport preċedenti tal-Qorti għamel rakkomandazzjonijiet biex jiġi żgurat qafas proċedurali ċar għall-investigazzjonijiet u biex jittejbu l-ippjanar u s-sorveljanza sabiex l-investigazzjonijiet jiġu implimentati fil-ħin u b’mod effiċjenti. L-OLAF ħa miżuri biex jiċċara l-qafas proċedurali permezz tal-introduzzjoni ta’ manwal ġdid f’Diċembru 2009 u Ftehim Prattiku għal kooperazzjoni mal-Eurojust fl-2008. Miżuri oħra li ttieħdu mill-OLAF biex itejbu l-effiċjenza kienu l-introduzzjoni ta’ sistema ta’ ġestjoni tal-ħin, l-iżvilupp ta’ politika de minimis biex tiffoka fuq każijiet serji u kumplessi, użu aħjar tas-CMS (għalkemm għad mhix qed tintuża b’mod sħiħ), taħriġ aktar iffukat, tnaqqis fil-persunal temporanju, u d-diviżjoni tal-Bord fi gruppi iżgħar. 71. Minkejja l-passi li ttieħdu mill-OLAF biex itejbu l-effiċjenza, il-progress huwa wieħed bil-mod u jibqa’ mhux komplut. Il-manwal il-ġdid ma ġiex introdott sa Diċembru 2009 u l-qafas legali ma nbidilx mill-aħħar rapport tal-Qorti. Għalkemm l-OLAF daħal fi ftehim għall-kooperazzjoni mal-Eurojust, l-informazzjoni fuq każ wieħed biss kienet trażmessa mill-OLAF lill-Eurojust fl-2009. Għalkemm it-TMS tintuża biex tirreġistra l-ħin li tqatta’, l-informazzjoni li fiha ma tintużax biex tippjana u tissorvelja l-investigazzjonijiet. Il-volum ta’ informazzjoni inizjali li għandha tiġi vvalutata żdied konsiderevolment u d-dewmien ta’ dawn il-valutazzjonijiet irdoppja. Id-dewmien tal-investigazzjonijiet jibqa’ jieħu fit-tul, xi kultant minħabba fatturi barranin, iżda b’mod ġenerali minħabba fatturi interni bħal prijoritajiet oħra jew nuqqas ta’ riżorsi (ara l-paragrafi 19 sa 44). RAKKOMANDAZZJONI TA’ SEGWITU 3 Il-qafas legali għall-ġlieda kontra l-frodi u l-irregolaritajiet għandu jiġi rivedut biex jissemplifika u jsaħħaħ il-leġiżlazzjoni kontra l-frodi. Din ir-reviżjoni totali għandha tindirizza d-dgħufijiet fil-poteri kurrenti u l-proċeduri tal-OLAF, partikolarment dwar il-kooperazzjoni bejn l-OLAF u s-servizzi kompetenti fl-Istati Membri. RAKKOMANDAZZJONI TA’ SEGWITU 4 L-OLAF għandu jsaħħaħ il-kooperazzjoni u s-sħubija tiegħu mal-Eurojust, li, skont l-Artikolu 85 tat-TFUE, għandha l-kompitu li tikkoordina investigazzjonijiet kriminali u prosekuzzjonijiet relatati ma’ offiżi kontra l-interessi finanzjarji tal-Unjoni. Għal dan il-għan, l-OLAF għandu jistabbilixxi proċeduri biex jidentifika l-każijiet rilevanti kollha, jikkomunika l-informazzjoni dwarhom lill-Eurojust fuq bażi f’waqtha, u jirrapporta dwar ir-riżultati tal-kooperazzjoni mal-Eurojust fuq bażi regolari. RAKKOMANDAZZJONI TA’ SEGWITU 5 Il-pjanijiet provviżorji għal investigazzjonijiet għandhom jinkludu estimi ta’ riżorsi meħtieġa u skadenzi. Dawn il-pjanijiet għandhom ikunu ssorveljati u aġġornati ladarba jkunu qed isiru l-attivitajiet investigattivi. L-informazzjoni mis-Sistema ta’ Ġestjoni tal-Ħin (TMS) għandha tintuża biex tipprovdi appoġġ aktar effettiv lill-investigaturi u lill-maniġers. RAKKOMANDAZZJONI TA’ SEGWITU 6 Id-dewmien ġenerali tal-valutazzjonijiet u tal-investigazzjonijiet għandhom jiġu kkontrollati aħjar biex itejbu l-impatt tal-investigazzjonijiet u jagħmlu użu aħjar tar-riżorsi disponibbli. Għal dan il-għan, il-Bord għandu jkollu rwol li jissorvelja investigazzjonijiet twal u kumplessi, biex jiżgura li tkun ittieħdet azzjoni xierqa. IR-RAPPURTAR DWAR L-EFFIKAĊJA TAL-INVESTIGAZZJONIJIET 72. Ir-rapport preċedenti tal-Qorti għamel żewġ rakkomandazzjonijiet dwar it-turija tal-effikaċja tal-investigazzjonijiet (ir-rakkomandazzjonijiet 1 u 11). Għalkemm dawn ġew parzjalment implimentati, ir-rakkomandazzjonijiet għadhom validi. 73. Il-Pjan ta’ Ġestjoni Annwali jistabbilixxi b’mod ċar miri kkwantifikati għall-Uffiċċju li huma ssorveljati b’mod regolari. Madankollu, objettivi finanzjarji ċari mhumiex identifikati sistematikament għal investigazzjonijiet individwali (ara l-paragrafi 45 sa 48). 74. Hemm informazzjoni konsiderevoli disponibbli fis-CMS li tippermetti l-prestazzjoni tal-OLAF li tiġi mqabbla matul iż-żmien u madwar setturi differenti. Dawn l-istatistiċi jikkonċernaw l-attività (investigazzjonijiet magħluqa), riżultati potenzjali (investigazzjonijiet magħluqa b’segwitu; ammont rekuperabbli) u riżultati reali (ammont attwali rkuprat). Madankollu, l-informazzjoni bħalissa mhix irrappurtata f’dokument wieħed li, kieku, jippermetti lill-qarrej jivvaluta l-prestazzjoni tal-OLAF. Is-696 investigazzjoni esterna magħluqa fil-perjodu tal-2004 sal-2009 identifikaw EUR 656 miljun għall-irkupru, li minnhom EUR 180 miljun kienu attwalment ġew irkuprati fil-ħin tal-verifika f’April 2010 (ara l-paragrafi 49 sa 59). RAKKOMANDAZZJONI TA’ SEGWITU 7 Objettivi ċari għal investigazzjonijiet individwali għandhom ikunu stipulati u aġġornati sistematikament, u r-riżultati għandhom ikunu rrappurtati fit-termini tal-objettivi milħuqa. RAKKOMANDAZZJONI TA’ SEGWITU 8 Is-CMS għandha tintuża b’mod aktar estensiv fil-ġestjoni tat-teħid tad-deċiżjoniiet u biex tipproduċi rapporti aħjar. L-istatistiċi tal-prestazzjoni dwar l-attività tal-OLAF, ir-riżultati potenzjali u reali għandhom ikunu disponibbli f’rapport wieħed, inkluż it-tqabbil matul iż-żmien. IL-KJARIFIKA TAR-RWOL TAL-KUMITAT TA’ SORVELJANZA 75. Ir-rapport ta’ qabel tal-Qorti għamel rakkomandazzjoni waħda biex jiċċara r-rwol tal-Kumitat ta’ Sorveljanza (ir-rakkomandazzjoni 16). Ittieħdet xi azzjoni, iżda l-implimentazzjoni tibqa’ mhux kompluta. 76. Wara s-sentenza tal-Qorti tal-Prim’Istanza ta’ Lulju 2008, l-OLAF japplika proċedura ġdida biex jikkonsulta mal-Kumitat ta’ Sorveljanza qabel ma jittrażmetti l-informazzjoni lill-awtoritajiet ġudizzjali nazzjonali. Madankollu, din il-proċedura ma tistabbilixxix il-passi li għandhom jittieħdu jekk il-Kumitat ta’ Sorveljanza jiddeċiedi li joħroġ opinjoni. Apparti mill-każistika, il-qafas legali biex jipproteġi d-drittijiet tal-persuni li jkunu qed jiġu investigati ma nbidilx mill-aħħar rapport tal-Qorti (ara l-paragrafi 58 sa 65). RAKKOMANDAZZJONI TA’ SEGWITU 9 Bi ftehim mal-OLAF, il-Kumitat ta’ Sorveljanza għandu jistabbilixxi proċedura formali biex jiddeskrivi l-passi li għandhom jittieħdu jekk dan jiddeċiedi li joħroġ opinjoni dwar każ li fuqu jkun ikkonsultat. Il-qafas legali għandu jkun rivedut sabiex jipproteġi aħjar id-drittijiet tal-persuni li qed jiġu investigati. Dan ir-Rapport ġie adottat mill-Awla IV, immexxija mis-Sur Igors LUDBORŽS, Membru tal-Qorti tal-Awdituri, fil-Lussemburgu fil-laqgħa tagħha tat- 8 ta’ Frar 2011. Għall-Qorti tal-Awdituri +++++ TIFF +++++ Vítor Manuel da Silva Caldeira President [1] Ir-Regolament (KE) Nru 1073/1999 tal-Parlament Ewropew u tal-Kunsill tal- 25 ta’ Mejju 1999 dwar investigazzjonijiet immexxija mill-Uffiċċju Ewropew ta’ Kontra l-Frodi (OLAF) (ĠU L 136, 31.5.1999, p. 1). [2] ĠU C 202, 18.8.2005, p. 1. [3] Il-laqgħa tal-Kumitat għall-Progress tal-Verifika fil- 5 ta’ Lulju 2007 – Ir-rapport tal-progress mill-OLAF dwar l-implimentazzjoni tar-rakkomandazzjonijiet tar-Rapport Speċjali Nru 1/2005 tal-Qorti tal-Awdituri. [4] Id-Deċiżjoni tal-Kummissjoni 1999/352/KE, KEFA, Euratom (ĠU L 136, 31.5.1999, p. 20); ir-Regolament (KE) Nru 1073/1999. [5] Il-Każ T-48/05 tat- 8 ta’ Lulju 2008 (ĠU C 209, 15.8.2008, p. 44). [6] Il-verifika għażlet każijiet li kienu miftuħa fl- 1 ta’ Lulju 2008 sabiex tirrevedi l-istadji kollha tal-proċedura sa April 2010 (valutazzjoni tal-bidu, investigazzjoni attiva, deċiżjoni finali u segwitu fejn hu applikabbli). [7] Id-Deċiżjoni tal-Kummissjoni – Il-Komunikazzjoni C(2007) 5709 tas- 27.11.2007 li jiċċaraw ir-responsabbiltajiet rispettivi tal-OLAF u l-uffiċjali awtorizzanti tal-Kummissjoni għal segwitu finanzjarju ta’ nefqa irregolari. [1008] It-tabella turi n-numru attwali tal-persunal impjegat. [8] Fl-2009 "il fuq minn 98 % tas-sigħat kollha disponibbli kienu rreġistrati fis-sistema ta" ġestjoni tal-ħin. [9] Il-volum tax-xogħol tal-persunal fid-direttorati tal-investigazzjoni ikopri wkoll każijiet ta’ valutazzjonijiet u ta’ koordinazzjoni u każijiet ta’ għajnuna. [10] Investigatur jew Kap tal-Unità li jaħdem fuq għadd kbir ta’ każijiet kieku jalloka l-ħin għall-każistika mingħajr ma jindika każijiet speċifiċi. [11] Il-Manwal tal-OLAF dwar Proċeduri Operazzjonali, l- 1 ta’ Diċembru 2009 it-taqsima 3.1.9. [12] Il-Manwal tal-OLAF tal- 1 ta’ Diċembru 2009 t-taqsima 3.2.1. Madankollu, f’żewġ każijiet mill-kampjun tal-Qorti, attivitajiet investigattivi bdew isegwu rakkomandazzjoni tal-bord iżda qabel kienet ittieħdet deċiżjoni formali mid-Direttur biex jinfetaħ każ. F’wieħed minn dawn il-każijiet kienu ntemmu l-passi investigattivi kollha qabel ma ttieħdet id-deċiżjoni biex tinfetaħ investigazzjoni. [13] Forma fil-qosor fil-Latin tal-maxim de minimis non curat lex, "il-liġi ma tagħtix kas ta’ affarijiet żgħar." Il-Konvenzjoni dwar il-protezzjoni tal-interessi finanzjarji tal-Komunitajiet Ewropej (ĠU C 316, 27.11.1995, p. 49) tistipula li, għall-iskop tal-prosekuzzjoni kriminali, il-frodi li tinvolvi ammont li jeċċedi l-EUR 50000 għandu jitqies fi kwalunkwe każ bħala frodi serja. [14] EUR mijun fis-setturi doganali, tas-sigaretti u tal-kummerċ; EUR 100000 fis-setturi tal-agrikoltura u tal-finanzjamenti strutturali; EUR 50000 fin-nefqa diretta u fil-każijiet ta’ għajnuna esterna. (Ara l-paġna 5 tar-Rapport ta’ Attività Annwali tal-OLAF għall-2009 – http://ec.europa.eu/atwork/synthesis/aar/doc/olaf_aar.pdf). [15] Dawk li mhumiex każijiet prima facie jirrelataw ma’ informazzjoni li waslet, li b’mod ċar ma taqax fil-kompetenza tal-OLAF jew b’mod ċar ma tiġġustifikax l-użu tar-riżorsi tal-OLAF. [16] Ara COM(2004) 103 finali, l-Artikolu 6(7) propost ġdid p. 10. [17] Il-Manwal ta’ Proċeduri Operazzjonali tal-OLAF, l- 1 ta’ Diċembru 2009, it-Taqsima 1.4.7 tgħid: "Jekk il-każ ikun għadu għaddej disa’ xhur wara li jkun infetaħ, l-investigatur iħejji rapport għall-Kumitat ta’ Sorveljanza li jqassar l-allegazzjonijiet, l-istatus tal-każ u r-raġunijiet għad-dewmien u l-ħin stmat biex jintemm. Rapport ieħor li jsegwi proċedura interna simili jrid jitħejja għall-ġestjoni 18-il xahar wara l-ftuħ tal-investigazzjoni." [18] It-taqsima 3.2.2. tal-manwal tal-OLAF issemmi li l-valutazzjoni tal-bidu ta’ każ għandha titlesta fi żmien xahrejn li tasal l-informazzjoni tal-bidu. Jekk dan mhuwiex possibbli, l-investigazzjoni għandha titlob estensjoni għall-iskadenza mill-Kap tal-Unità responsabbli. Il-valutazzjoni tal-bidu mbagħad trid titlesta f’perjodu awtorizzat mill-Kap tal-Unità responsabbli, li m’għandux ikun aktar minn sitt xhur wara li tasal l-informazzjoni tal-bidu. Jekk l-informazzjoni meħtieġa biex titlesta l-valutazzjoni tkun għadha mhix disponibbli wara sitt xhur trid tiġi awtorizzata estensjoni mid-Direttur ġerarkiku. [1020] Skont il‑proporzjon ta’ każijiet miftuħa fi tmiem is‑sena għal każijiet miftuħa matul is‑sena. [19] Ir-Regolament (KE) Nru 45/2001 tal-Parlament Ewropew u tal-Kunsill tat- 18 ta’ Diċembru 2000 dwar il-protezzjoni ta’ individwu fir-rigward tal-ipproċessar ta’ dejta personali mill-istituzzjonijiet u l-korpi tal-Komunità u dwar il-moviment liberu ta’ dak id-dejta (ĠU L 8, 12.1.2001, p. 1). [20] L-Artikolu 4(1) tar-Regolament (KE) Nru 45/2001. [1023] Minbarra li ġew stabbiliti 384 post kien hemm ukoll 131 persunal bil-kuntratt f’Marzu 2010, inklużi 65 li jaħdmu fis-Servizzi tal-Informazzjoni fid-Direttorat D. [21] Ara d-daħla għall-Manwal li hi disponibbli fuq il-websajt tal-OLAF. [22] Il-proposta tal-Kummissjoni (COM(2006) 244 finali tal- 24.5.2006) għall-emenda tar-Regolament (KE) Nru 1073/1999 għadha ma ġietx adottata. Fuq din il-proposta, il-Qorti ħarġet l-Opinjoni Nru 7/2006 (ĠU C 8, 12.1.2007, p. 1). [23] Ara l-paragrafu 83 tar-RS Nru 1/2005. [24] L-Opinjoni Nru 5/2010 tal-Kumitat ta’ Sorveljanza tal-OLAF dwar ir-rispett għal drittijiet fundamentali u garanziji proċedurali f’investigazzjonijiet. [25] COM(2006) 473 finali tal- 14.9.2006. [26] L-arranġamenti huma stabbiliti mal-awtoritajiet fl-Istati Membri li ġejjin: Il-Belġju, il-Bulgarija, ir-Repubblika Ċeka, l-Estonja, Spanja, l-Italja, il-Litwanja, Malta, ir-Rumanija, is-Slovakkja. In-negozjati għadhom għaddejjin mal-awtoritajiet fid-Danimarka, fil-Latvja, fil-Ġermanja u fir-Renju Unit. [27] Ir-Regolament tal-Kunsill (Euratom, KE) Nru 2185/96 tal- 11 ta’ Novembru 1996 dwar il-verifiki u l-ispezzjonijiet fuq il-post imwettqa mill-Kummissjoni sabiex tipproteġi l-interessi finanzjarji tal-Komunità Ewropea kontra l-frodi u irregolaritajiet oħra (ĠU L 292, 15.11.1996, p. 2). [28] Ara l-paragrafi 34 sa 36 tal-Opinjoni Nru 8/2005 (ĠU C 313, 9.12.2005, p. 1). [29] Ara l-paragrafu 15 tar-RS Nru 1/2005. [30] ĠU C 314, 9.12.2008, p. 3. [31] Ara l-Programm ta’ Stokkolma adottat mill-Kunsill Ewropew fid-dokument tal-Kunsill 17024/09, p. 24 f’Diċembru 2009. [32] L-aġġornamenti ta’ kull xahar tal-pjan ta’ ġestjoni annwali juru l-perċentwal ta’ każijiet miftuħa f’ċerti setturi u żoni ġeografiċi, każijiet ta’ segwitu b’impatt fuq ċerti ammonti, perċentwal ta’ każijiet magħluqa b’segwitu, rata ta’ approvazzjoni (każijiet miftuħa/każijiet magħluqa), perċentwal ta’ każijiet magħluqa f’ċertu ħin u għadd ta’ każijiet għal kull investigatur. [33] Ir-rapporti ta’ ġestjoni ta’ kull xahar juru riżultati għas-sena kurrenti sal-lum u erba’ snin qabel f’termini ta’ sentenzi tal-ħabs u ammonti rkuprati u juru wkoll id-dewmien tal-valutazzjonijiet, tal-investigazzjonijiet u tas-segwitu. [34] Il-Manwal tal-OLAF jidentifika erba’ tipi ta’ segwitu: amministrattiv, finanzjarju, ġudizzjali u dixxiplinarju. [1001] Fl-2007 l-OLAF vara stħarriġ ta’ sodisfazzjon għall-utent li ma kienx ta’ suċċess minħabba r-rata baxxa ta’ reazzjonijiet (sitt risposti biss waslu għall-45 kwestjonarju li ntbagħtu). L-OLAF introduċa konferenzi operazzjonali mad-DĠ tal-Kummissjoni. [35] Ir-Regoli ta’ Proċedura tal-Kumitat ta’ Sorveljanza tal-OLAF, l- 24 ta’ Awwissu 2006 (ĠU L 33, 7.2.2007, p. 7). [36] Każ T-48/05 tat- 8 ta’ Lulju 2008. [37] Is-sentenza tal-Qorti tkompli tistipula li "ma jistax jiġi kkontestat li l-bżonn li jiġi kkonsultat dan il-kumitat qabel it-trażmissjoni ta’ informazzjoni lill-awtoritajiet ġudizzjali nazzjonali għandu bħala għan li jagħti drittijiet lill-persuni kkonċernati" (il-paragrafu 168). [38] Il-Manwal tal-OLAF ta’ Proċeduri Operazzjonali, l- 1 ta’ Diċembru 2009, it-Taqsimiet 3.3.6.1.1 u 3.4.3.2.1. [39] L-OLAF jipprovdi wkoll lill-Kumitat b’nota mqassra li tindika jekk il-persuna kkonċernata ġietx infurmata u ngħatatx id-dritt biex twieġeb u jekk il-każ huwiex fil-limiti taż-żmien stipulati mill-awtoritajiet nazzjonali. [40] Id-deċiżjoni tistipula "li l-Kumitat irid ikun infurmat qabel it-trażmissjoni ta’ informazzjoni lill-awtoritajiet ġudizzjali nazzjonali" (il-paragrafu 164) u "li l-obbligu li l-Kumitat ta’ Sorveljanza jiġi infurmat huwa mingħajr kundizzjoni u ma jħalli ebda marġni ta’ diskrezzjoni" (il-paragrafu 170). -------------------------------------------------- ANNESS I L-ISTATUS TA’ IMPLIMENTAZZJONI TA’ RAKKOMANDAZZJONIJIET (IR-RAPPORT SPEĊJALI NRU 1/2005) [1] Rakkomandazzjoni | Aċċettata | Implimentata [2] | Rakkomandazzjonijiet biex jiffukaw mill-ġdid attivitajiet fuq il-funzjoni ta’ investigazzjoni tal-OLAF Tneħħija jew separazzjoni ta’ attivitajiet mhux ewlenin 7.Neħħi l-attivitajiet ta' segwitu (involviment fi proċeduri ġudizzjali u rkupru tal-fondi) li jistgħu jitwettqu minn uffiċjali awtorizzanti | Parzjalment | Parzjalment | 14.Ittrasferixxi r-responsabbiltà għall-istrateġija kontra l-frodi lil servizzi oħra tal-Kummissjoni | Mhux aċċettata | Le | 15.Agħti r-responsabbiltà għat-tmexxija tal-programmi ta' fondi (eż. Pericles u Hercules) lil servizzi oħra tal-Kummissjoni | Mhux aċċettata | Le | 2.Qis li toħloq unità separata ddedikata lill-koordinazzjoni u lill-operazzjonijiet tal-għajnuna biex titjieb il-ġestjoni tar-riżorsi | Mhux aċċettata | Le | Titjib għal kontribuzzjoni ta’ servizzi strateġiċi għall-funzjoni investigattiva 17.Iffoka l-attivitajiet mill-ġdid fuq il-funzjoni investigattiva, akkumpanjata mit-tibdil fit-tmexxija u r-regolamenti | Parzjalment | Parzjalment | 13.Is-servizzi tal-analiżi strateġika għandhom ifittxu titjib fid-dejta li tintbagħat mill-Istati Membri u joħolqu databases li jistgħu jintużaw biex jidentifikaw anomaliji u jvaraw investigazzjonijiet | Aċċettata | Parzjalment | Rakkomandazzjonijiet biex titjieb l-effiċjenza ta’ investigazzjonijiet Qafas legali u proċedurali 8.Ikkodifika u ppubblika proċeduri biex tipproteġi d-drittijiet tal-individwi fl-istadji kollha tal-investigazzjoni u biex tipprovdi kontrolli dwar il-legalità tal-atti investigattivi fil-proċess | Aċċettata | Parzjalment | Kooperazzjoni mal-Istati Membri 9.Ifformalizza arranġamenti għall-kooperazzjoni bejn l-OLAF u l-Istati Membri permezz tal-leġiżlazzjoni jew tal-konklużjoni ta' ftehim mas-servizzi nazzjonali tal-investigazzjoni | Aċċettata | Parzjalment | Ippjanar 3.Stabbilixxi gruppi iżgħar dwar il-Bord Eżekuttiv bl-għan li tiffissa pjanijiet u objettivi ċari għall-investigazzjonijiet | Aċċettata | Iva | 5.Introduċi sistema ta' rreġistrar tal-ħin marbuta mal-pjanijiet tax-xogħol bi stimi tal-ħin li għandu jitqatta' fuq investigazzjonijiet biex tallinja l-pressjoni tax-xogħol mar-riżorsi u biex tevita d-dewmien | Aċċettata | Parzjalment | Iffoka fuq prijoritajiet 4.Issorvelja l-proċess tal-investigazzjoni biex tiffoka fuq prijoritajiet u fuq it-tiftix għall-evidenza billi tagħmel użu aħjar mill-mezzi ta' investigazzjoni disponibbli | Aċċettata | Parzjalment | Tlestija fil-ħin 6.Stabbilixxi dewmien massimu għall-investigazzjonijiet | Parzjalment [3] | Parzjalment [4] | Sostenn mis-sistemi tal-IT u l-funzjoni tal-persunal 10.Ibdel is-CMS f'sistema vera ta' ġestjoni ta' investigazzjoni u żid it-taħriġ tal-investigaturi fit-tekniki tal-investigazzjoni, fil-leġiżlazzjoni u fil-kapaċitajiet tal-kitba tar-rapporti | Aċċettata | Parzjalment | 12.Implimenta pjan ġenerali għall-ġestjoni tal-persunal biex issolvi problemi strutturali | Aċċettata | Iva | Rakkomandazzjonijiet biex tintwera l-effiċjenza ta’ investigazzjonijiet 1.Speċifika riżultati li għandhom jinkisbu minn investigazzjonijiet u introduċi indikaturi tal-prestazzjoni biex tivvaluta s-suċċess | Aċċettata | Parzjalment | 11.Ipproduċi rapporti affidabbli u rilevanti dwar il-prestazzjoni bbażati fuq riżultati reali aktar milli potenzjali | Aċċettata | Parzjalment | Rakkomandazzjoni għall-Kumitat ta’ Sorveljanza biex isaħħaħ l-indipendenza tal-OLAF 16.Iċċara r-rwol tal-Kumitat ta' Sorveljanza biex tiżgura li m'hemmx interferenza f'investigazzjonijiet li għadhom għaddejjin | Aċċettata | Parzjalment | [1] Ir-rakkomandazzjonijiet li saru fir-Rapport Speċjali Nru 1/2005 ma kellhomx numru. Dawn huma nnumerati hawn fl-ordni li huma dehru fir-rapport. [2] Iva – rakkomandazzjoni implimentata; Le – rakkomandazzjoni mhux implimentata u għadha valida; Parzjalment – gradi li jvarjaw ta’ implimentazzjoni u azzjoni ulterjuri rakkomandata. [3] Il-Kummissjoni wieġbet li hi pproponiet li temenda r-Regolament (KE) Nru 1073/1999 u li tintroduċi dewmien ta’ 12-il xahar bil-possibbiltà li testendi l-investigazzjonijiet sa sitt xhur kull darba. [4] Il-qafas legali għadu ma ġiex emendat. -------------------------------------------------- ANNESS II L-ORGANIGRAMMA TAL-OLAF [1] +++++ TIFF +++++ [1] Din l-organigramma turi n-numru attwali tal-persunal impjegat f’Marzu 2010. -------------------------------------------------- ANNESS III INDIKATURI POTENZJALI IT-TABELLA A – Indikaturi ta’ attività, riżultati potenzjali u finanzjarji reali [1] Sors: L-OLAF f’April 2010. | 2004 | 2005 | 2006 | 2007 | 2008 | 2009 | Total | Investigazzjonijiet esterni | Attività | Investigazzjonijiet esterni magħluqa | 151 | 104 | 100 | 117 | 121 | 103 | 696 | Riżultati potenzjali | B'segwitu finanzjarju | 59 | 52 | 60 | 66 | 67 | 52 | 356 | Ammont rekuperabbli (EUR miljun) | 183,7 | 43,8 | 54,7 | 122,6 | 121,0 | 130,6 | 656,4 | Riżultati reali | Ammont rekuperabbli (EUR miljun) | 73,0 | 8,8 | 9,2 | 43,8 | 28,3 | 16,6 | 179,7 | Ammont ikkanċellat (EUR miljun) | 5,7 | 0,3 | 1,9 | 1,8 | 0,0 | 15,4 | 25,1 | Ammont pendenti (EUR miljun) | 105,0 | 34,7 | 43,6 | 77,0 | 92,7 | 98,6 | 451,6 | It-Tabella A turi dejta tas-CMS dwar investigazzjonijiet esterni dwar l-attività (għadd ta’ investigazzjonijiet magħluqa), riżultati potenzjali (magħluqa b’segwitu u ammonti identifikati għall-irkupru) u riżultati reali (irkupru attwali). Matul il-perjodu ta’ sitt snin bejn l-2004 u l-2009, mis-696 investigazzoni magħluqa, 356 (51 %) każ involvew segwitu potenzjali finanzjarju. Matul l-istess perjodu ta’ sitt snin l-ammont totali identifikat għall-irkupru kien EUR 656,4 miljun. L-ammont totali attwali rkuprat (matul l-istess sitt snin) saż-żmien tal-verifika f’April 2010 kien EUR 179,7 miljun (27 %). IT-TABELLA B – Indikaturi ta’ attivitá, riżultati potenzjali u ġudizzjarji reali Sors: L-Olaf f’April 2010 (Każ wieħed biss jista’ jwassal għal għadd ta’ azzjonijiet u penali u sentenzi konsegwenti). | Is-sena ta’ rakkomandazzjoni ta’ segwitu | Total | 2004 | 2005 | 2006 | 2007 | 2008 | 2009 | Investigazzjonijiet esterni | Attività | Investigazzjonijiet magħluqa | 151 | 104 | 100 | 117 | 121 | 103 | 696 | Riżultati potenzjali | B’segwitu ġudizzjarju | 33 | 46 | 32 | 42 | 55 | 32 | 240 | Azzjonijiet relatati | 112 | 91 | 48 | 67 | 66 | 22 | 406 | Riżultati reali | Każijiet miċħuda | 63 | 24 | 17 | 11 | 9 | 0 | 124 | Każijiet pendenti | 26 | 55 | 28 | 51 | 57 | 16 | 233 | Penali jew sentenza | 23 | 12 | 3 | 5 | 0 | 6 | 49 | Investigazzjonijiet interni | Investigazzjonijiet magħluqa | 39 | 30 | 31 | 34 | 25 | 37 | 196 | Penali jew sentenza | 1 | 2 | 2 | 0 | 0 | 0 | 5 | Koordinazzjoni u għajnuna | Każijiet magħluqa | 149 | 99 | 86 | 81 | 41 | 48 | 504 | Penali jew sentenza | 182 | 63 | 17 | 39 | 19 | 2 | 322 | Total tal-każijiet kollha | Każijiet magħluqa | 339 | 233 | 217 | 232 | 187 | 188 | 1396 | Penali jew sentenza | 206 | 77 | 22 | 44 | 19 | 8 | 376 | Investigazzjonijiet interni | Azzjonijiet dixxiplinarji mibdija | 8 | 12 | 13 | 19 | 12 | 1 | 65 | It-Tabella B turi dejta tas-CMS dwar l-attività, ir-riżultati potenzjali u reali fl-isfera ġudizzjarja. Matul il-perjodu ta’ sitt snin bejn l-2004 u l-2009, jistgħu jsiru l-osservazzjonijiet li ġejjin: Investigazzjonijiet esterni: mis-696 investigazzjoni esterna magħluqa, 240 (34 %) kienu b’segwitu ġudizzjarju, li jwasslu għal 406 azzjonijiet relatati. Minn dawn, 49 (12 %) irriżultaw f’deċiżjonijiet ġudizzjarji (inklużi erba’ liberazzjonijiet u 11-il deċiżjoni taħt appell), 124 azzjoni (30 %) tħassru filwaqt li r-riżultati ta’ 233 azzjoni jibqgħu pendenti. Mill-124 każ miċħuda, 76 (61 %) kienu minħabba n-nuqqas ta’ evidenza filwaqt li disgħa (7 %) kienu minħabba preskrizzjoni. Investigazzjonijiet interni: l-għadd ta’ deċiżjonijiet finali minn awtoritajiet ġudizzjali fir-rigward ta’ investigazzjonijiet interni hu limitat b’mod estrem, li jammonta għal ħames deċiżjonijiet għal total ta’ 196 każ magħluqa b’45 sekwenza ġudizzjali miftuħa u 62 azzjoni relatata, li 16 minnhom ġew miċħuda. Investigazzjonijiet interni magħluqa matul il-perjodu kkawżaw ukoll proċeduri dixxiplinarji kontra 65 persuna. Każijiet ta’ koordinazzjoni u għajnuna: dawn għandhom konsiderevolment aktar suċċess minn investigazzjonijiet interni u esterni fit-termini ta’ ksib ta’ deċiżjonijiet finali minn awtoritajiet ġudizzjali għal każijiet magħluqa b’segwitu matul il-perjodu tal-2004 sal-2009 [2]. It-tabella turi kif ir-riżultati ġudizzjali jvarjaw bejn il-kategoriji differenti tal-każijiet. Segwitu ġudizzjali jieħu bejn wieħed u ieħor 3,5 snin biex ikun komplut, li jispjega sa ċertu punt għaliex l-għadd tal-penali jew tas-sentenzi hu aktar baxx f’dawn l-aħħar snin. IT-TABELLA C – Riżultati finanzjarji f’oqsma differenti Sors: L-OLAF f’April 2010. | Każijiet magħluqa 2004–09 | Magħluqa b’segwitu finanzjarju | Rekuperabbli miljun | Irkuprati s’issa | Irkupru għal kull każ magħluq b’segwitu finanzjarju miljun | miljun | % | Investigazzjonijiet esterni | Agrikoltura | 92 | 49 | 136,8 | 5,5 | 1,7 | 0,11 | Dwana | 102 | 69 | 306,6 | 112,9 | 35,4 | 1,64 | Għajnuna esterna | 225 | 101 | 74,9 | 10,9 | 3,4 | 0,11 | Fondi strutturali | 124 | 76 | 124,2 | 46,6 | 14,6 | 0,61 | Oħrajn [3] | 153 | 61 | 13,9 | 3,8 | 1,2 | 0,06 | Subtotal | 696 | 356 | 656,4 | 179,7 | 56,4 | 0,50 | Investigazzjonijiet interni | 196 | 33 | 3,0 | 0,5 | 0,2 | 0,02 | Koordinazzjoni u għajnuna | 504 | 201 | 877,0 | 138,3 | 43,4 | 0,69 | Total | 1396 | 590 | 1536,4 | 318,5 | 100,0 | 0,54 | It-Tabella C tqabbel riżultati finanzjarji f’setturi differenti.Għal investigazzjonijiet esterni, il-qasam tad-dwana rrappreżenta l-ogħla proporzjon ta’ ammonti rekuperabbli (20 %) u ta’ rkupri attwali (35 %). Ir-riżultati finanzjarji minn oqsma oħra kienu aktar baxxi. Matul il-perjodu ta’ sitt snin (2004 sal-2009), każijiet ta’ koordinazzjoni u ta’ għajnuna jammontaw għal 57 % (EUR 877 miljun minn EUR 1536 miljun) ta’ ammonti potenzjalment rekuperabbli għall-Uffiċċju fit-totalità tiegħu, u 43 % (EUR 138 miljun minn EUR 319-il miljun) ta’ rkupri attwali. L-irkupru għal kull investigazzjoni juri l-ammont medju rkuprat għal kull każ magħluq b’segwitu finanzjarju f’kull settur (eż. fil-każ tal-agrikoltura, EUR 5,5 miljun kien irkuprat, minn total ta’ 49 każ, li jirriżulta f’irkupru medju għal kull każ ta’ EUR 0,11-il miljun). Filwaqt li s-setturi differenti ma jitqabblux b’mod dirett minħabba li huma jġestu tipi differenti ta’ każijiet, it-tabella turi l-varjazzjoni f’ammonti medji rkuprati għal kull każ, madwar is-setturi. [1] L-ammonti finanzjarji fit-tabella huma attribwiti għas-sena li fiha beda s-segwitu rrispettivament mis-sena li fiha l-flus kienu attwalment. Għaldaqstant it-tabella ma turix ammonti rkuprati relatati ma’ każijiet magħluqa fl-2003. [2] F’każijiet ta’ koordinazzjoni u ta’ għajnuna, l-awtoritajiet ġudizzjali nazzjonali diġà ddeċidew biex jittrattaw każ li jispjega l-ogħla rata ta’ suċċess ta’ dawn il-każijiet. [3] Oħrajn jikkonsistu f’nefqa diretta, korpi tal-UE u aġenziji u kummerċ. --------------------------------------------------